## 2025. május 16.

## Péntek, húsvéti idő, 4. hét
4. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Rózsálló hajnalfény ragyog,

zeng már az égi háladal,

örömben ujjong a világ,

panaszt üvölt a kárhozat,

midőn az égi nagy Király

halál hatalmát megtöri,

s lábbal tiporva poklokat

feloldja foglyok láncait.

Sírját nehéz kő zárta el,

őrzötte zsoldos őrsereg,

de fölkelt fényesen, s ragyog

a gyász fölött győzelmesen.

Az alvilági sóhajok

s fájdalmak oldódnak tehát,

mert fényes angyal hirdeti,

hogy Krisztus immár nem halott.

Maradj örökre, Jézusunk,

fényes húsvéti örömünk,

s kiket kegyelmed újraszült,

oszd meg dicsőséged velünk.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

Vagy Húsvét nyolcada utáni köznapokon tetszés szerint:

Az új Sionnak kórusa

fogjon csodás új dalba ma,

és bölcs örömben ülje meg

a szent húsvéti ünnepet.

Mint hős oroszlán, Krisztusunk

fölkel, s a sárkány porba hull.

Szavára mind, ki rég halott,

bűnből életre támadott.

Mit zsákmányként az alvilág

elnyelt, ma mindent visszaád,

a rabsereg már ott halad

Krisztust követve: mind szabad.

Győzött az Úr nagy fényesen,

ragyogva hódít szélesen,

és egybefoglal két hazát:

eget, földet, s lesz egy család.

Énekkel most a nagy Királyt

kérlelje mind a nagy világ,

trónjához minket felvegyen,

örök fényével töltsön el.

Maradj örökre, Jézusunk,

fényes húsvéti örömünk,

s kiket kegyelmed újraszült,

oszd meg dicsőséged velünk.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

ZSOLTÁROZÁS

Krisztus odaadta magát értünk áldozati adományként az Istennek, alleluja.
51 (50). zsoltár
Könyörülj rajtam, Istenem!
Újuljatok meg lélekben és érzületben, s öltsétek magatokra az új embert! (Ef 4, 23-24)

Könyörülj rajtam, Istenem, *

szerető jóságod szerint,

és minthogy mérhetetlen a te irgalmad, *

gonoszságomat töröld le rólam!

Mosd le bűnömet teljesen, *

és vétkemtől tisztíts meg engem!

Gonoszságomat belátom, *

bűnöm előttem lebeg szüntelen.

Egyedül csak ellened vétkeztem, *

ami színed előtt gonosz, olyat tettem.

Te feddhetetlen vagy döntéseidben, *

és igazságos, amikor ítélsz.

Íme, én bűnben születtem, *

anyám már vétekben fogant engem.

Te pedig a szívben élő hűséget kedveled, *

és kinyilatkoztattad nekem bölcsességed titkait.

Hints meg izsóppal, és tiszta leszek, *

moss meg, és fehérebb leszek, mint a hó!

Add, hogy vidámságot és örömet halljak, *

hadd örvendezzenek megtört csontjaim!

Fordítsd el bűneimtől arcodat, *

és töröld el minden vétkem.

Tiszta szívet teremts bennem, Istenem, *

új és erős lelket önts belém!

Ne taszíts el színed elől, *

és szent lelkedet ne vond meg tőlem!

Add meg újra az üdvösség örömét, *

a készséges lelkületet erősítsd bennem!

A vétkeseknek megmutatom utadat, *

és a bűnösök hozzád térnek.

Ments meg a vérontástól, Isten, szabadító Istenem, *

igazságosságodat ujjongva hirdeti nyelvem.

Nyisd meg, Uram, ajkamat, *

hogy dicséretedet hirdesse szavam!

Hiszen te a véres áldozatot nem kedveled, *

s ha égőáldozatot hoznék, nem vennéd szívesen.

Isten előtt kedves áldozat a megtört lélek, *

te nem veted meg a töredelmes és alázatos szívet.

Jóságodban, Uram, tégy jót Sionnal, *

építsd fel újra Jeruzsálem falait!

Akkor majd neked tetsző áldozatot hoznak eléd, *

és oltárodon fiatal tulkokat áldoznak.

Krisztus odaadta magát értünk áldozati adományként az Istennek, alleluja.
Jeruzsálem, Isten városa, tündöklő fényben ragyogsz majd, alleluja.
Kantikum – Tób 13, 10-15. 17-19 (8-11. 14-16)
Hálaének a nép szabadulásáért
Megmutatta nekem a szent várost, Jeruzsálemet, … amely Isten dicsőségét sugározta (Jel 21, 10-11).

Áldjátok az Urat, összes választottai, *

örömnapot ülve dicsérjétek őt!

Jeruzsálem, Isten városa, *

megvert téged az Úr kezed művei miatt.

Adj hálát az Úrnak a vett jókért, *

és áldjad a mindenség Királyát,

hogy újra felépítse benned templomát, †

hogy visszavezessen hozzád minden rabot, *

és örvendezzél mindörökre.

Tündöklő fényben ragyogsz majd, *

és a föld minden határa neked hódol.

Messziről jönnek hozzád a nemzetek, *

ajándékot hoznak, s benned hódolnak az Úr előtt.

Szentélynek tekintik földedet, *

és az Úr nagy nevét itt hívják segítségül.

Te pedig örvendezel fiaidban, †

mert áldás lesz mindegyiken, *

és idegyűlnek mind az Úrhoz.

Boldogok, akik téged szeretnek, *

és akik örvendeznek békességedben.

Lelkem, áldjad az Urat, †

mert városát, Jeruzsálemet kimentette minden bajból *

a mi Urunk, Istenünk!

Jeruzsálem, Isten városa, tündöklő fényben ragyogsz majd, alleluja.
Láttam, hogy az új Jeruzsálem alászállt az égből, alleluja.
147, 12-20 (147). zsoltár
Jeruzsálem megújul
Gyere, megmutatom neked a menyasszonyt, a Bárány jegyesét (Jel 21, 9).

Dicsérd, Jeruzsálem, az Urat, *

Istenedet magasztald, Sion!

Mert erőssé tette kapuid zárát, *

és fiaidat megáldja benned.

Határaidon ő ad békét, *

és jóllakat kövér búzával.

Elküldi szavát a földre, *

gyorsan fut az ő igéje.

Gyapjúként teríti szét a havat, *

és mint a hamut, úgy szórja a zúzmarát.

Jegét hullatja, mint a morzsát; *

ki bírná elviselni annak hidegét?

De kibocsátja igéjét, és szétolvasztja mindezt, *

lehelete ráfúj, és a vizek árja zúg.

Igéjét Jákobnak hirdeti, *

törvényét és végzéseit Izrael népének.

Egyetlen néppel sem bánt így, *

végzéseit nem fedte fel senki másnak!

Láttam, hogy az új Jeruzsálem alászállt az égből, alleluja.

RÖVID OLVASMÁNY

ApCsel 5, 30-32

Atyáink Istene Jézust, akit keresztfára feszítve megöltetek, feltámasztotta. Isten jobbja fejedelemmé és Megváltóvá emelte, hogy megtérítse Izraelt, és megbocsássa bűneit. Mi ezeknek a dolgoknak tanúi vagyunk a Szentlélekkel egyetemben, akit az Isten megadott azoknak, akik engedelmeskednek neki.

RÖVID VÁLASZOS ÉNEK

Feltámadt az Úr a sírból. * Alleluja, alleluja. Feltámadt.

Akit értünk keresztre feszítettek. * Alleluja, alleluja. Dicsőség az Atyának. Feltámadt.

EVANGÉLIUMI KANTIKUM

Benedictus-ant. Elmegyek, és helyet készítek nektek, aztán újra eljövök, és magammal viszlek benneteket, hogy ti is ott legyetek, ahol én vagyok. Alleluja.

FOHÁSZOK

Az Atyaisten a Szentlélek által feltámasztotta Krisztust, és életre fogja kelteni a mi halandó testünket is. Ezért kiáltsuk hozzá:

Urunk, kelts életre minket Szentlelked által!

Szentséges Atyánk, elfogadtad Fiad áldozatát, és feltámasztottad őt a halálból;

fogadd el mai napunk felajánlását, és vezess minket az örök életre!

Fogadd el ma irgalmasan cselekedeteinket,

hogy a te dicsőségedre és mindnyájunk megszentelődésére váljanak!

Mai munkánk ne legyen hiábavaló, hanem szolgáljon minden ember javára,

és add, hogy így munkálkodva eljussunk országodba!

Nyisd meg szemünket és szívünket embertársaink felé a mai napon,

hogy szeressük és szolgáljuk egymást!

Mi Atyánk.

KÖNYÖRGÉS

Istenünk, szabadságunk és üdvösségünk szerzője, hallgasd meg könyörgő szavunkat, és add, hogy akiket szent Fiad vére hullásával megváltottál, veled éljenek, és benned szüntelen lelki épségnek örvendjenek. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky