## 2025. január 12.

## URUNK MEGKERESZTELKEDÉSE
ünnep

II. Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Az Úrral János vízbe lép

és végez szent keresztelést;

ki által minden létesült

Jordán habjában megmerült.

Kit tiszta Szűznek méhe szült,

ily tisztulásra nem szorult,

nem önmagáért jött ide,

világunk bűnét mossa le.

Elhangzik Atyja szózata,

ez itt az ő kedvelt Fia,

s a Lélek mennyekből alá

galamb alakban száll reá.

Az égi szó s jelkép alatt

titok, mely mindent meghalad,

az Egyház üdvét megnyitó

Isten, ki hármas egy való.

Dicsőség néked, Krisztusunk,

igazság, életünk, utunk,

kiről Atyád s a Lélek ad

ragyogva mennyből vallomást. Ámen.

ZSOLTÁROZÁS

Az égből szózat hangzott, és az Atya szava hallatszott: Ez az én szeretett Fiam, akiben kedvem telik, őt hallgassátok!
110 (109). zsoltár, 1-5. 7
Pap és király a Messiás
Addig kell uralkodnia, amíg ellenségeit mind lába alá nem veti (1 Kor 15, 25).

Így szólt az Úr az én Uramhoz: †

„Jobbom felől foglalj helyet, *

míg én ellenségeidet zsámolyul vetem lábad alá.”

Kinyújtja az Úr Sionból hatalmad vesszejét: *

„Ellenségeid közt uralkodjál!

Születésed napjától tiéd a királyság †

szentséges fényességben; *

a hajnalcsillag előtt szültelek téged.”

Megesküdött az Úr, és nem vonja vissza: *

„Pap vagy te mindörökké Melkizedek rendje szerint.”

Az Úr áll a te jobbod felől, *

és eltiporja a királyokat haragja napján.

Patakból oltja útközben szomját, *

és újra fölemeli a fejét.

Az égből szózat hangzott, és az Atya szava hallatszott: Ez az én szeretett Fiam, akiben kedvem telik, őt hallgassátok!
A Jordán vizében Üdvözítőnk széttiporta a sátán fejét, és mindnyájunkat kiragadott gonosz hatalmából.
112 (111). zsoltár
Az igaz ember boldogsága
Éljetek úgy, mint a világosság fiai. A világosság gyümölcse csupa jóság, igazságosság és egyenesség (Ef 5, 8-9).

Boldog ember, aki az Urat féli, *

akinek öröme telik az Úr félelmében.

Hatalmas lesz annak ivadéka a földön, *

mert áldást élvez az igazak nemzetsége.

Házát jólét és gazdagság tölti be, *

és igazsága örökre megmarad.

Az igaz úgy világít, mint fény a sötétben, *

jóságos ő, irgalmas és igazságos.

Boldog, aki szívesen ad kölcsön, †

aki a törvény szerint intézi dolgait, *

mert szilárdan áll mindörökké.

Örök emlékezete marad az igaznak, *

rossz hírtől nem kell félnie.

Szíve nyugodt, mert az Úrban bízik, †

szíve erős, nem ismer félelmet, *

míg ellenségei szégyenben maradnak.

Bőséges adományt oszt a szegényeknek; †

igazsága megmarad örökre, *

feje dicsőségesen felemelkedik.

Látja ezt a gonosz, és bosszankodik, †

fogát csikorgatja, és magát emészti. *

A bűnösök vágya szertefoszlik.

A Jordán vizében Üdvözítőnk széttiporta a sátán fejét, és mindnyájunkat kiragadott gonosz hatalmából.
Nagy és szent titok lett ma nyilvánvalóvá: a mindenség Teremtője a Jordánban lemosta bűneinket.
Kantikum – Jel 15, 3-4
A hódolat éneke

Nagy és csodálatos minden műved, *

mindenható Urunk, Istenünk.

Hűségesek és igazak útjaid, *

nemzetek Királya!

Ki ne félne, tisztelne téged, Urunk, *

ki ne dicsérné nevedet?

Egyedül csak te vagy a Szent, †

eljön minden nemzet, és színed elé borul, *

mert nyilvánvalóvá lett, ahogyan ítéltél.

Nagy és szent titok lett ma nyilvánvalóvá: a mindenség Teremtője a Jordánban lemosta bűneinket.

RÖVID OLVASMÁNY

ApCsel 10, 37-38

Ti tudjátok, mik történtek a Jánostól hirdetett keresztség után Galileától kezdve egész Júdeában. Miképp kente fel az Isten a názáreti Jézust Szentlélekkel és hatalommal. S ő ahol csak járt, jót tett, meggyógyította az összes ördögtől megszállottat, mert vele volt az Isten.

RÖVID VÁLASZOS ÉNEK

Ő az, * Aki víz és vér által jött. Ő az.

Jézus Krisztus, a mi Urunk. * Aki víz és vér által jött. Dicsőség az Atyának. Ő az.

EVANGÉLIUMI KANTIKUM

Magnificat-ant. Jézus Krisztus szeret minket, vérével megváltott bűneinktől, s Atyjának, az Istennek országává és papjaivá tett bennünket. Övé a dicsőség és a hatalom örökkön-örökké!

FOHÁSZOK

Könyörögve kérjük Megváltónkat, akit János a Jordán vizében megkeresztelt, és mondjuk:

Urunk, küldd le ránk Szentlelkedet!

Krisztus, Isten szolgája, az Atya téged Fiának vallott, és kedve telt benned,

küldd le ránk Szentlelkedet!

Krisztus, Isten választottja, te a megtört nádszálat nem töröd össze, a pislákoló mécsest nem oltod ki,

könyörülj mindenkin, aki őszintén keres téged!

Krisztus, Isten Fia, téged az Atya új szövetséggel tett a népek világosságává,

nyisd fel a vakok szemét a keresztség vizével!

Krisztus, az emberi nem Megváltója, téged az Atya a Szentlélek kenetével avatott fel az üdvösség szolgálatára,

úgy vezess minket, hogy mindnyájan meglássunk téged, higgyünk benned, és elnyerjük az örök életet!

Krisztus, életünk reménysége, aki elvezeted a sötétben élőket az üdvösség fényére,

fogadd be országodba elhunyt testvéreinket!

Mi Atyánk.

KÖNYÖRGÉS

Mindenható, örök Isten, te ünnepélyesen kinyilatkoztattad nekünk Krisztust mint szeretett Fiadat, amikor megkeresztelkedett a Jordán folyóban, és leszállt rá a Szentlélek. Add, hogy mindig kedved teljék bennünk, fogadott gyermekeidben, akik újjászülettünk vízből és Szentlélekből. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky