## 2025. szeptember 29.

## Szent Mihály, Szent Gábor és Szent Rafael főangyalok
ünnep
(Vác és Gyulafehérvár: Szent Mihály főangyal, az egyházmegye védőszentje; főünnep)

Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Szent Mihályt küldd el, könyörögve

kérünk, békeangyalként a körünkbe, Krisztus;

látogasson meg, s valahányszor eljön,

hozza kegyelmed!

Gábor is jöjjön, az erős, hatalmas;

űzze el tőlünk a gonosz kísértőt,

templomunkat bő javaiddal áldja

látogatása!

Rafaelt is küldd, a nagy égi orvost,

mennyek angyalát, hogy a sok betegnek

gyógyulást hozzon, utas életünkben

jóra vezessen!

Krisztus, angyalnép örökös Királya,

add, hogy énekünk az övékkel együtt

áldja mindig azt, aki egy, de három,

és egyedül szent! Ámen.

ZSOLTÁROZÁS

Fölségedet magasra emelted, föl az egek fölé, angyalok Királya.
8. zsoltár
Isten fönsége és az ember méltósága
Mindent lába alá vetett, őt magát meg az egész Egyház fejévé tette (Ef 1, 22).

Uram, mi Urunk, *

a te neved széles e világon mily csodálatos!

Az egeknél fenségesebb *

a te dicsőséged!

Kisdedek és csecsemők ajkán †

zendítesz dicséretet ellenségeiddel szemben, *

hogy elnémíts ellenséget és lázadót.

Szemlélem az eget: ujjaid műve az; *

a holdat és a csillagokat: te alkottad őket.

Ugyan mi az ember, hogy törődsz vele, *

az ember fia, hogy gondod van rá?

Kevéssel tetted kisebbé az angyaloknál, †

dicsőséggel és fénnyel koronáztad, *

fölébe emelted kezed műveinek.

Mindent az ő lába alá vetettél: *

minden juhot, barmot, a mező vadjait,

az ég madarait s a tenger halait, *

amelyek a tenger ösvényeit járják.

Uram, mi Urunk, *

a te neved széles e világon mily csodálatos!

Fölségedet magasra emelted, föl az egek fölé, angyalok Királya.
Angyalaid színe előtt magasztallak, Istenem.
138 (137). zsoltár
Hálaének
A föld királyai odahordják kincseiket és értékeiket a szent városba (vö. Jel 21, 24).

Hálát adok neked, Uram, teljes szívemből, *

mert ajkam igéit meghallgattad.

Angyalaid színe előtt magasztallak, *

leborulok szent templomodban.

Áldom szent nevedet, †

hűséges szeretetedért, *

mert mindennél magasztosabbá tetted nevedet és ígéretedet.

Amikor hozzád kiáltottam, meghallgattál, *

megsokszoroztad lelkem erejét.

A föld minden királya hálát ad neked, Uram, *

amikor meghallja ajkad szózatát.

Az Úr útjairól énekelnek, *

mert nagy az Úr dicsősége!

Valóban fölséges az Úr, †

irgalommal tekint a gyöngére, *

de a kevélyt messziről megismeri.

Ha gyötrelmek közt járok, te éltetsz engem, †

ellenségeim haragja ellen kezedet kinyújtod, *

és jobbod megszabadít engem.

Az Úr javamra dönti el ügyemet; †

Uram, örökké tart szereteted, *

ne hagyd el kezed alkotását!

Angyalaid színe előtt magasztallak, Istenem.
Láttam, hogy a trón előtt ott áll a Bárány, mintha leölték volna; a trón körül angyalok seregének hangját hallottam.
Kantikum – Kol 1, 12-20
Krisztus minden teremtmény elsőszülöttje, elsőszülött a halottak közül

Adjunk hálát az Atyaistennek, †

aki minket arra méltatott, *

hogy részünk legyen a szentek fényességében.

A sötétség hatalmából kiragadott minket, *

és helyet adott szeretett Fia országában.

Benne nyertük el vére által a megváltást, *

bűneink bocsánatát.

Ő a láthatatlan Isten képmása, *

az egész teremtés elsőszülöttje,

mert benne teremtetett minden †

a mennyben és a földön, *

minden látható és láthatatlan:

a trónusok és uralmak, *

a fejedelemségek és hatalmasságok.

Általa és érte teremtetett minden, †

ő előbb van mindennél, *

és benne áll fönn minden.

Ő a testnek, az Egyháznak a feje, †

ő a kezdet, elsőszülött a halottak közül, *

hogy övé legyen az elsőség mindenben.

Mert úgy tetszett az Atyának, †

hogy benne lakjék az egész teljesség, *

és általa békítsen ki magával mindent,

békességet szerezve a kereszten kiontott vére árán *

mindennek a földön és a mennyben.

Láttam, hogy a trón előtt ott áll a Bárány, mintha leölték volna; a trón körül angyalok seregének hangját hallottam.

RÖVID OLVASMÁNY

Jel 1. 4b-5

Kegyelem és békesség nektek attól, aki van, aki volt, és aki eljő, meg a hét lélektől, aki trónja előtt áll, és Jézus Krisztustól, a hűséges tanútól, a halottak elsőszülöttétől és a földi királyok fejedelmétől. Ő szeret minket, vérével megváltott bűneinktől.

RÖVID VÁLASZOS ÉNEK

A tömjén füstje * Felszállt az Isten elé. A tömjén.

Az angyal kezéből. * Felszállt az Isten elé. Dicsőség az Atyának. A tömjén.

EVANGÉLIUMI KANTIKUM

Magnificat-ant. Gábor angyal így szólt Máriához: Íme, gyermeket fogansz, fiút szülsz, és Jézusnak fogod elnevezni.

FOHÁSZOK

Kérjük az Urat, hogy az angyalokkal együtt, akik teljesítik akaratát, mi is készségesen hallgassunk szavára. Imádkozzunk tehát:

Kérünk téged, hallgass meg minket!

Hogy az angyalok keze által, mint a jó illatú tömjén füstje,

imádságunk színed elé szálljon.

Hogy az angyal keze emelje oltárod magasságába

áldozati adományunkat.

Hogy a mennyei seregek sokaságával együtt hirdessük: dicsőség a magasságban Istennek,

és a földön békesség a jóakaratú embereknek.

Hogy életünk végén angyalok fogadjanak minket,

és vezessenek a mennyei hazába.

Hogy Szent Mihály, a mennyei seregek vezére

az elhunyt híveket vezesse az örök világosságra.

Mi Atyánk.

KÖNYÖRGÉS

Istenünk, te csodálatos bölcsességgel elrendezed az angyalok és az emberek szolgálatát. Engedd, hogy angyalaid, akik a mennyben folytonosan szolgálnak neked, itt a földön szüntelenül oltalmazzák életünket. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky