## 2025. február 2.

## URUNK BEMUTATÁSA (GYERTYASZENTELŐ BOLDOGASSZONY)
ünnep

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Sion, díszítsd nászágyadat,

fogadd a várva várt Urat!

Lobogjon hűség mécsese,

közel már szíved Jegyese.

Siess eléje, boldog agg,

a várt öröm megjött, fogadd!

S a nagy titkok követjeként

a nemzetekhez vidd a Fényt!

Ó, nézd az ifjú Szűzanyát,

templomba hozta magzatát;

ki minden törvényt alkotott,

törvény előtt most meghajolt.

Ajánld fel, Szűz, a Kisdedet,

tied, s Atyádé, véle Egy,

ajánld, ki minket felajánl,

hogy el ne érjen bűnhalál.

Királyi Szűz! Jöjj, hozd Fiad,

így kettős lesz az áldozat!

Örömre gyújtja a szívet,

ki mindnyájunknak üdve lett.

Ki nemzeteknek megjelensz,

dicsérünk téged, Jézusunk,

Atya s Szentlélek, áldva légy

most és örökre szüntelen. Ámen.

ZSOLTÁROZÁS

Az igaz és istenfélő Simeon várta Izrael megváltását, és a Szentlélek töltötte el.
63 (62). zsoltár, 2-9
Az Istenre szomjas lélek
Az keresi virrasztva Istent, aki a sötétség cselekedeteit elveti magától.

Isten, te vagy az én Istenem, *

virrasztva kereslek.

Terád szomjas a lelkem, testem utánad eped, *

mint a puszta kiaszott földje.

Szentélyedben hadd jelenjek meg előtted, *

hogy lássam hatalmad és dicsőséged.

Mert irgalmad többet ér, mint az élet, *

hadd magasztaljon ezért ajkam!

Neked mondok áldást, amíg csak élek, *

a te nevedben tárom imára kezemet.

Mint dús lakomával, teljék be lelkem, *

ajkam ujjongjon, szám dicsőítsen téged.

Még fekvőhelyemen is rád gondolok, *

hajnalig rólad elmélkedem,

mivel védelmezőm lettél, *

és szárnyaid oltalmában örvendezem.

Lelkem szorosan átölel téged, *

és a jobbod szilárdan tart engem.

Az igaz és istenfélő Simeon várta Izrael megváltását, és a Szentlélek töltötte el.
Simeon karjába vette a Gyermeket, és boldog hálával áldotta Istent.
Kantikum – Dán 3, 57-88. 56
Minden teremtmény dicsérje az Urat!
Dicsérjétek Istenünket, ti, összes szolgái! (Jel 19, 5)

Áldja az Urat az Úr minden műve, *

dicsérje és magasztalja örökkön-örökké!

Áldjátok az Urat, az Úr angyalai mindnyájan; *

áldjátok az Urat, ti, egek!

Áldjátok az Urat, ti, vizek az égbolt fölött; *

áldjátok az Urat, az Úr minden erői!

Áldjátok az Urat, nap és holdvilág; *

áldjátok az Urat, égi csillagok!

Áldjátok az Urat, záporeső és harmat; *

áldjátok az Urat, ti, viharok!

Áldjátok az Urat, tűz és forróság; *

áldjátok az Urat, hideg és hőség!

Áldjátok az Urat, dér és harmat; *

áldjátok az Urat, fagy és nagy hideg!

Áldjátok az Urat, jég és hóesés; *

áldjátok az Urat, éjek és nappalok!

Áldjátok az Urat, világosság és sötétség; *

áldjátok az Urat, villámok és fellegek!

Áldja az Urat a szárazföld; *

dicsérje és magasztalja örökké!

Áldjátok az Urat, hegyek és halmok; *

áldjátok az Urat mind, amik a földből sarjadtok!

Áldjátok az Urat, ti, források; *

áldjátok az Urat, folyamok és tengerek!

Áldjátok az Urat, tengeri lények, s minden, ami mozog a vízben; *

áldjátok az Urat, égi madarak!

Áldjátok az Urat, vadak és háziállatok; *

áldjátok az Urat, ti, emberek fiai!

Áldja az Urat Izrael, *

dicsérje és magasztalja örökké!

Áldjátok az Urat, ti, az Úr papjai; *

áldjátok az Urat, ti, az Úr szolgái!

Áldjátok az Urat, igaz szellemek és lelkek; *

áldjátok az Urat, szentek és alázatos szívűek!

Áldjátok az Urat, Hananja, Azarja és Misael, *

dicsérjétek és magasztaljátok örökké!

Áldjuk az Atyát és a Fiút a Szentlélekkel együtt; *

dicsérjük és magasztaljuk örökké!

Áldott vagy, Urunk, az égbolt fölött, *

dicséretre méltó, dicsőséges és magasztos örökké!

Ennek a kantikumnak a végén nem mondjuk: Dicsőség az Atyának.

Simeon karjába vette a Gyermeket, és boldog hálával áldotta Istent.
Fénye ő az egész világnak, és dicsősége választott népednek.
149. zsoltár
A szentek ujjongása
Az Egyház fiai, Isten új népének fiai ujjongjanak királyukban: Krisztusban (Hesychius).

Új dalt énekeljetek az Úrnak, *

dicsérete zengjen hívei gyülekezetében.

Teremtőjének örvendjen Izrael, *

és Sion fiai királyuk miatt ujjongjanak.

Dicsérjék nevét körtánccal, *

kézidobbal s citerával zsoltárt zengjenek neki.

Mert népében kedvét találja az Úr, *

és a megalázottakat diadallal koszorúzza.

Örvendjenek dicsőségüknek a szentek, *

ujjongjanak nyugvóhelyükön.

Szájuk Istent dicsérje, *

és kétélű kard legyen a kezükben,

hogy a pogányokon bosszút álljanak, *

és a népeket megfenyítsék.

Királyaikat verjék béklyóba, *

és uraikat vasbilincsbe,

hogy végrehajtsák rajtuk az ítéletet, amint írva van: *

Ez lesz dicsősége összes szentjeinek!

Fénye ő az egész világnak, és dicsősége választott népednek.

RÖVID OLVASMÁNY

Mal 3, 1

Nézzétek, elküldöm hírnökömet, hogy elkészítse előttem az utat. Hamarosan belép szentélyébe az Úr, akit kerestek, és a szövetség angyala, aki után vágyakoztok.

RÖVID VÁLASZOS ÉNEK

Imádjátok az Urat * Szent ünnepi díszben. Imádjátok.

Adjátok meg az Úrnak neve dicséretét! * Szent ünnepi díszben. Dicsőség az Atyának. Imádjátok.

EVANGÉLIUMI KANTIKUM

Benedictus-ant. Amikor a szülők a gyermek Jézust bevitték a templomba, Simeon karjába vette őt, és áldotta az Istent.

FOHÁSZOK

Imádjuk Üdvözítőnket, akit bemutattak a templomban, és kérjük tőle:

Urunk, add, hogy meglássuk az üdvösséget!

Üdvözítő Krisztus, aki azt akartad, hogy a törvény előírása szerint mutassanak be a templomban az Atyának,

taníts meg arra, hogy Egyházad áldozatában veled együtt önmagunkat is felajánljuk!

Izrael vigasztalása, akit az igaz Simeon fogadott a templomban,

add, hogy találkozzunk veled testvéreinkben is!

Népek reménysége, akiről Anna prófétaasszony mindazokhoz szólt, akik Izrael megváltását várták,

taníts meg minket, hogy mindenkinek méltóképpen beszéljünk rólad!

Isten országának Szegletköve, aki az ellentmondás jelévé lettél,

add, hogy a hit és a szeretet révén az emberek általad új életre támadjanak!

Mi Atyánk.

KÖNYÖRGÉS

Mindenható, örök Isten, egyszülött Fiadat ma emberi testünk valóságában mutatták be templomodban. Tisztítsd meg szívünket, hogy méltók legyünk egykor mi is megjelenni előtted. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky