## 2025. november 23.

## KRISZTUS KIRÁLY
főünnep

Olvasmányos imaóra

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Jézus Király, csodálatos

győző, ki poklokon tapos,

nincs édesség hasonlatos,

mindenben ily kívánatos.

Király, hatalmas és dicső,

Király, győztesen érkező,

Jézus, lelkünket éltető,

előtted hódol ég, erő:

az égi kórus zeng neked

elfogyhatatlan éneket.

Az embert örvendezteted,

Istennel megbékélteted.

Jézus békét hoz, mennyeit,

túlszárnyal minden emberit;

a lélek őrá éhezik,

élvezni őt a vágy hevít.

Mi is kísérjük áldva őt,

Jézust dicsérve kérlelők,

hogy adjon nekünk szent erőt:

állhassunk égi trón előtt.

Virágként termett Szűzanya,

Jézus, szívünknek óhaja,

örökre áld imánk szava,

ó, boldog Ország szent Ura. Ámen.

ZSOLTÁROZÁS

1. ant. Ő tett engem királlyá Sionon, szent hegyén; az ő végzését hirdetem.
2. zsoltár
A diadalmas Messiás király
Valóban összefogtak fölkent szolgád, Jézus ellen (Apcsel 4, 27).

Miért zúgnak a nemzetek, *

miért szőnek hiú terveket a népek?

Fölkelnek a föld királyai, †

összeesküsznek nagyjai *

az Úr ellen és Fölkentje ellen:

„Bilincsüket törjük le magunkról, *

igájukat rázzuk le nyakunkról!”

A Mennybenlakó csak mosolyog rajtuk, *

az Úr kineveti őket.

De haragjában egyszer majd rájuk rivall, *

dörgő szava rémületbe ejti őket:

„Királyommá magam tettem őt *

szent hegyemen, a Sion hegyén!”

Az Úr végzését hirdetem: †

ő szólt hozzám: „Fiam vagy nekem, *

ma adtam neked életet.

Csak kérd, és örökségül neked adom a népeket, *

tulajdonod lesz a föld minden határa.

Vasvesszővel verheted őket, *

és mint a cserépedényt, összetörheted.”

Nos, királyok, bölcsek legyetek, *

ti, föld bírái, értsetek belőle:

Szolgáljatok az Úrnak félelemmel, *

remegő szívetek ujjongjon előtte!

Csókoljátok lábát rettegéssel, †

hogy haragjától el ne vesszetek, *

ha egyszer haragja lángra lobban.

Üdv és boldogság azoknak, *

akik oltalmában bízva élnek!

Ant. Ő tett engem királlyá Sionon, szent hegyén; az ő végzését hirdetem.
2. ant. Minden király leborul előtte, minden nép az ő szolgája lesz.
72 (71). zsoltár
A Messiás királyi méltósága
Elővették kincseiket, s ajándékot adtak neki: aranyat, tömjént és mirhát (Mt 2, 11).
I.

Istenem, ítéletedet add a királynak, *

és igazságodat a király fiának,

hogy igazságosan ítélkezzék népeden, *

és méltányosan szegényeiden.

Teremjenek a hegyek békét a népnek, *

és a dombok igazságot.

Igazságosan ítéli majd a nép szegényeit, †

megszabadítja a szűkölködők fiait, *

és a rágalmazókat megalázza.

És élni fog, amíg a nap és a hold világít, *

nemzedékről nemzedékre!

Leszáll, mint eső a rét füvére, *

mint a zápor, amely a földet öntözi.

Napjaiban virágzik az igazság és a teljes béke, *

míg csak a hold meg nem szűnik.

A tengertől a tengerig uralkodik, *

a Folyótól a földkerekség határáig.

A puszták lakói is leborulnak előtte, *

és ellenségei a port nyaldossák.

Ajándékot hoznak a szigetek és Tarzisz fejedelmei, *

és adományokat Arábia és Sába királyai.

Minden király leborul előtte, *

minden nép az ő szolgája lesz.

Ant. Minden király leborul előtte, minden nép az ő szolgája lesz.
3. ant. Áldott legyen benne a föld minden népe, minden nemzet magasztalja őt.
II.

Megszabadítja a hozzá kiáltó szegényt, *

a nyomorultat, akin nem segít senki.

Kíméli a kicsinyt és a gyengét, *

megsegíti a szegényeket,

megmenti őket az elnyomástól és az erőszaktól, *

mert szemében drága az ő vérük.

Éljen, és adjanak neki Arábia aranyából, †

imádkozzanak mindig érte, *

és egész nap áldják!

Földjén bőven teremjen a gabona, *

a hegytetőkön is hullámozzék a kalász.

Viruljon bő gyümölcse, mint a Libanon, *

s ha begyűjtik, legyen dús, mint réten a fűszál.

Legyen áldott a neve mindörökké, *

neve maradjon fenn, amíg a nap ragyog!

Áldott legyen benne a föld minden népe, *

minden nemzet magasztalja őt!

Áldott az Úr, Izrael Istene, *

aki egyedül művel csodákat.

Áldott legyen fölséges neve mindörökké, *

fölségével teljék be az egész föld! Ámen, ámen.

Ant. Áldott legyen benne a föld minden népe, minden nemzet magasztalja őt.

Nézd, a nemzetek világosságává tettelek,

Hogy üdvösségem eljusson a föld határáig.

ELSŐ OLVASMÁNY

A Jelenések könyvéből

1, 4-6. 10. 12-18; 2, 26. 28; 3, 5b. 12. 20-21

Látomás a megdicsőült Emberfiáról

Kegyelem és békesség nektek attól, aki van, aki volt és aki eljő, meg a hét lélektől, aki trónja előtt áll, és Jézus Krisztustól, a hűséges tanútól, a halottak elsőszülöttétől és a földi királyok fejedelmétől! Ő szeret minket, vérével megváltott bűneinktől, s Atyjának, az Istennek országává és papjaivá tett bennünket. Övé a dicsőség és a hatalom örökkön-örökké! Ámen.

Az Úr napján elragadtatásba estem. Hátam mögül, mint valami harsona, megszólalt egy hang. Erre megfordultam, hogy megnézzem, ki szól hozzám. Amint elfordultam, hét arany gyertyatartót láttam, a gyertyatartók közt pedig valakit, aki az Emberfiához hasonlított. Bokáig érő ruhát viselt, aranyöv övezte mellét. Feje és haja fehér volt, mint a hófehér gyapjú, szeme, mint a lobogó tűz, lába, mint a kohóban izzó sárgaréz, hangja, mint a nagy vizek zúgása. Jobbjában hét csillagot tartott, szájából kétélű hegyes kard tört elő, arca pedig olyan volt, mint a teljes fényében ragyogó nap.

Amikor megpillantottam, mint egy halott lába elé rogytam, de megérintett jobbjával, és megszólított: „Ne félj! Én vagyok az első és az utolsó és az élő. Meghaltam, s lám, mégis élek, örökké. Nálam van a halálnak és az alvilágnak a kulcsa.

A győztesnek, aki mindvégig kitart szolgálatomban, hatalmat adok a népek fölött. Ezt a hatalmat Atyámtól kaptam. És neki adom a hajnalcsillagot. Nevét nem törlöm ki az élet könyvéből, hanem megvallom majd Atyám és angyalai előtt. A győztest oszloppá emelem Istenem templomában, és többé nem kerül ki onnan. Ráírom Istenem nevét és Istenem városának nevét, az új Jeruzsálemét, amely Istenemtől száll alá az égből, és az én új nevemet.

Nézd, az ajtóban állok és kopogok. Aki meghallja szavam és ajtót nyit, bemegyek hozzá, vele eszem, ő meg velem. A győztest magam mellé ültetem a trónra, ahogy én is győztem, és együtt ülök Atyámmal a trónon. Akinek van füle, hallja meg, mit mond a Lélek az egyházaknak.”

VÁLASZOS ÉNEK

Mk 13, 26-27; Zsolt 97, 9

Akkor majd meglátjátok az Emberfiát, amint eljön a felhőkön, hatalommal és dicsőséggel. Szétküldi angyalait, * És összegyűjti választottait, a szélrózsa minden irányából, a föld szélétől az ég határáig.

Igazságban ítéli meg a földtekét, hűsége szerint mond ítéletet a népeken. * És összegyűjti választottait, a szélrózsa minden irányából, a föld szélétől az ég határáig.

MÁSODIK OLVASMÁNY

Origenész áldozópapnak az „Imádság” című könyvecskéjéből

(Cap. 25: PG 11, 495-499)

Jöjjön el a te országod!

„Isten országa” Urunk és Üdvözítőnk mondása szerint „nem jön el szembetűnő módon. Nem lehet azt mondani: Nézzétek, itt van vagy amott”; hanem „az Isten országa bennünk van, mert közel van hozzánk az ige: ajkunkon és szívünkben”. Aki imádkozik azért, hogy jöjjön el Isten országa, az kétségtelenül helyesen teszi, ha azért imádkozik, hogy Isten országa benne megerősödjék, gyümölcsözzék és beteljesedjék. Hiszen a szentek mindegyikében Isten uralkodik, és minden szent engedelmeskedik Isten szellemi törvényeinek, aki szentjeiben lakik, mint jól kormányzott varosban. Az ilyen tökéletes lélekben ott van az Atya, és az ilyenben az Atyával együtt uralkodik Krisztus, eme szavai szerint: „Hozzá megyünk, és lakást veszünk nála”.

Isten bennünk levő országa akkor fog folytonos előrehaladásunk révén betetőzéséhez eljutni, amikor beteljesedik az, amiről az Apostol szól: Krisztus – miután minden alája van már vetve átadja „az uralmat Istennek, az Atyának, hogy Isten legyen minden mindenben. Ezért hát olyan szerető, ragaszkodó lélekkel, mint amilyen az Igében volt, mondjuk csak szüntelenül mennyei Atyánknak: Szenteltessék meg a te neved, jöjjön el a te országod!”.

Isten országáról meg kell azt értenünk, hogy amiként ott nincs „köze az igazságnak a gonoszsághoz, és nem fér össze a világosság a sötétséggel, és nem hozható össze Krisztus Beliállal”, úgy Isten országa sem állhat fenn a bűn országával együtt.

Ha tehát azt akarjuk, hogy Isten uralkodjék bennünk, akkor semmi módon se „uralkodjék a bűn a mi halandó testünkben”, hanem sanyargassuk „tagjainkban azt, ami földies”, és hozzunk gyümölcsöt a Szentlélekben, hogy bennünk, mint valami lelki Paradicsomban, maga Isten járjon-keljen, s kizárólag ő uralkodjék bennünk Fölkentjével, Krisztussal. Ö trónoljon bennünk annak a lelkierőnek dicsőségében, amelyet megkapni óhajtunk, s trónoljon addig, amíg bennünk levő valamennyi ellensége „lábainak zsámolyává nem lesz”; és meg nem szűnik bennünk az ő ellenségének minden uralma, hatalma és ereje.

Már meg is valósulhat mindez mindegyikünkben, és „az utolsó ellenség, a halál is” megszűnhet, úgyhogy Krisztus bennünk mondhatja: „Halál, hol a te fullánkod? Halál, hol a te győzelmed?” Már most megvalósulhat, hogy „romlandó testünk” elnyerje a szentséget és „romolhatatlanságot”, és hogy a „halandó” levetve a halált az Atya „halhatatlanságába” öltözzék, hogy a bennünk lévő Isten uralkodása révén az újjászületés és feltámadás javainak már most is örvendjünk.

VÁLASZOS ÉNEK

Jel 11, 15; Zsolt 21, 28-29

Urunk és Fölkentje megszerezte az uralmat a világ felett, * És uralkodni fog örökkön-örökké.

Boruljanak le előtte a nemzetek családjai, mert az Úré a hatalom. * És uralkodni fog örökkön-örökké.

HIMNUSZ – TÉGED, ISTEN, DICSÉRÜNK

Téged, Isten, dicsérünk!

KÖNYÖRGÉS

Könyörögjünk!

Mindenható Istenünk, te öröktől fogva úgy határoztál, hogy szeretett Fiadban, a mindenség Királyában megújítasz mindent. Add, hogy az egész teremtett világ megszabaduljon a bűn szolgaságától, Fölségednek hódoljon, és szüntelenül dicsőítsen téged. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky