## 2025. január 30.

## Csütörtök, évközi idő, 3. hét
3. zsoltáros hét

Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Urunk, hatalmas Istenünk,

te mindazt, amit víz fogant,

vagy mély örvénybe juttatod,

vagy fel, magasba emeled.

A vízi lényt habhoz kötöd,

a szárnyasnak fenn szabsz határt,

hogy egy közös törzs sarjai

sok-sok helyet betöltsenek.

Hű szolgáidnak adj erőt,

akikre véred harmatoz,

ne ismerjék meg a bukást,

sem a halálos borzadást.

Vétkek senkit ne sújtsanak,

senkit ne fűtsön büszkeség,

ne hulljon porba a bukó,

s ki felkelt, már ne essen el.

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Szentjeid ujjongjanak, Uram, amikor szent hajlékodba indulnak!
132 (131). zsoltár
A Dávid házának adott isteni ígéretek
Az Úristen neki adja atyjának, Dávidnak trónját (Lk 1, 32).
I.

Emlékezz meg Dávidról, Uram, *

és arról, hogy mennyit buzgólkodott.

Mert megesküdött az Úrnak, *

fogadalmat tett Jákob erős Istenének:

„Nem lépek addig házamba, *

és nem térek addig vetett ágyba nyugodni,

nem engedem szunnyadni szememet, *

és szempillámat álomra nem hunyom,

míg nem találok lakóhelyet az Úrnak, *

hajlékot Jákob erős Istenének!”

Íme, azt hallottuk, hogy a frigyláda Efratában van, *

és megtaláltuk Jaar mezején.

Induljunk hát sátorába, *

boruljunk le lábának zsámolya előtt!

Kelj útra, Urunk, nyugalmad helyére, *

kelj útra, te és hatalmad ládája!

Igazságba öltözzenek papjaid, *

és szentjeid ujjongjanak!

Szolgádnak, Dávidnak kedvéért *

fölkented arcát meg ne vesd!

Szentjeid ujjongjanak, Uram, amikor szent hajlékodba indulnak!
Kiválasztotta az Úr magának Siont lakóhelyéül.
II.

Esküt tett az Úr Dávidnak, *

igaz esküt, nem vonja vissza:

„Véredből származó utódot *

ültetek majd trónodra.

Hogyha megtartják szövetségemet fiaid, *

és a parancsokat, melyekre őket tanítom,

akkor még az ő fiaik is *

trónodon ülnek mindörökre.”

Kiválasztotta az Úr magának Siont, *

lakóhelyéül kívánta:

„Nyugalmam helye ez lesz örökre, *

itt akarok lakni, ez a kívánságom.

Eleséggel gazdagon megáldom, *

szegényeit jól tartom kenyérrel.

Papjaira az üdvösség palástját terítem, *

és szentjei ujjongva ujjonganak.

Dávidnak ott hatalmas sarjat támasztok, *

fényességet hintek fölkent királyomra.

Ellenségeit szégyennel borítom, *

az ő fején azonban korona ragyog.”

Kiválasztotta az Úr magának Siont lakóhelyéül.
Hatalmat, tiszteletet és uralkodást adott neki az Úr, minden nép az ő szolgája lesz.
Kantikum – Jel 11, 17-18; 12, 10b-12a
Isten ítélete

Hálát adunk neked, *

mindenható Urunk, Istenünk,

aki vagy, aki voltál, és aki eljössz, *

mert átvetted a főhatalmat, és uralkodol.

Háborognak a nemzetek, *

de eljött az ideje haragodnak és az ítéletnek a holtak fölött.

Jutalmazd meg szolgáidat, a prófétákat és a szenteket, *

neved tisztelőit: a kicsinyeket és a nagyokat.

Eljött Istenünk üdvössége, ereje és országa, *

és Fölkentjének királysága,

mert letaszították testvéreink vádlóját, *

aki éjjel-nappal vádolta őket Istenünk trónja előtt.

Legyőzték őt a Bárány vérével, *

és tanúságuk igéjével.

Még életüket sem kímélték, *

mindhalálig!

Ezért örvendezzetek, ti mennyek, *

és ti, akik benne laktok!

Hatalmat, tiszteletet és uralkodást adott neki az Úr, minden nép az ő szolgája lesz.

RÖVID OLVASMÁNY

1 Pét 3, 8-9

Mindnyájan legyetek egyetértők, együttérzők, testvériesek, irgalmasok, alázatosak. Ne fizessetek a rosszért rosszal, sem a szidalomért szidalommal. Mondjatok inkább áldást, mert arra kaptatok meghívást, hogy az áldás legyen az örökségetek.

RÖVID VÁLASZOS ÉNEK

Táplált minket az Úr * A búza legjavából. Táplált.

És jóllakatott mézzel a sziklából. * A búza legjavából. Dicsőség az Atyának. Táplált.

EVANGÉLIUMI KANTIKUM

Magnificat-ant. Hatalmasokat ledöntött a trónról, és alázatosakat felmagasztalt az Úr.

FOHÁSZOK

Áhítatos lélekkel kérjük Krisztust, népének pásztorát, segítőjét és vigasztalóját:

Istenünk, Menedékünk, hallgass meg minket!

Áldott vagy, Urunk, mert jóságosan meghívtál minket szent Egyházadba,

őrizz is meg abban állandóan!

Te bíztad valamennyi egyház gondját N. pápánkra,

adj neki fogyhatatlan hitet, élő reménységet és odaadó szeretetet!

Adj a bűnösöknek megtérést, az elesetteknek erőt,

mindnyájunknak bűnbánatot és üdvösséget!

Te, aki megízlelted a számkivetés keserűségét,

emlékezz azokra, akik családjuktól és hazájuktól távol élnek!

Adj örök békességet azoknak,

akik benned bízva haltak meg!

Mi Atyánk.

KÖNYÖRGÉS

Hálaadásunkat hozzuk eléd, Istenünk, az egész mai napunkért, és alázatosan esedezünk, bocsásd meg jóságosan mindazt, amit testünk gyöngesége folytán magunkra vontunk. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky