## 2025. április 15.

## NAGYKEDD

Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen.

HIMNUSZ

Királyi zászló jár elöl,

keresztfa titka tündököl,

hol megfeszítve haldokolt

ki minden testet alkotott.

Kegyetlen lándzsa verte át

gonosz vasával oldalát,

belőle víz és vér ömölt,

mely szennyet, vétket eltörölt.

Rajtad tündöklik, drága fa,

királyi vérnek bíbora;

ó, választott jeles faág,

ki szent testét karoltad át!

Világ bűnének zálogát

te hordtad értünk, boldog ág;

a mérleg voltál, s rajt' e test

pokolra-süllyedőt emelt.

Köszöntünk, oltár s áldozat,

hol szenvedésből fény fakadt,

az élet rajtad halni szállt,

s megtörte holta a halált.

Kereszt, üdvöz légy, szent remény!

A szenvedésnek ünnepén,

növeld a jók kegyelmeit,

és oldd a bűnös vétkeit!

Szentháromság, dicsérjenek,

üdvösség kútja, mindenek;

s kiket megvált a szent kereszt,

kegyelmed mindig óvja meg. Ámen.

ZSOLTÁROZÁS

Gyalázatot és rettenetet szenvedtem tőlük, de az Úr, mint hős harcos, mellettem állt.
49 (48). zsoltár
A gazdagság hiábavalósága
A gazdagnak nehéz bejutnia a mennyek országába (Mt 19, 23).
I.

Halljátok ezt, minden népek, *

a föld minden lakója jól figyeljen:

közemberek és előkelők, *

a gazdag és a szegény egyaránt!

Ajkam bölcsességet beszél, *

és szívem elmélkedése okosságot.

Példabeszédre figyel fülem, *

hárfadalban tárom fel talányomat.

A rossz napoktól miért félnék, *

amikor alattomosok gonoszsága vesz körül?

Ezek erejükben bíznak, *

és nagy gazdagságukkal dicsekszenek.

Pedig nem válthatja meg magát az ember, *

váltságdíjat Istennek nem adhat.

Az élet megváltásának ára túl magas, †

a végén is kevésnek bizonyul ahhoz, *

hogy örökké éljen, és ne lásson pusztulást.

Hiszen látja, hogy meghalnak a bölcsek is, †

az esztelen és a balga elpusztul egyaránt, *

és idegenekre száll vagyonuk.

Sírjuk lesz majd örökre lakóhelyük, †

nemzedékeken át az lesz hajlékuk, *

még ha saját nevükről neveztek is el földeket.

Az ember, övezze bár tisztelet, nem marad meg, †

csak olyan, mint az állat, melyre pusztulás vár, *

bizony, ő is csak ahhoz hasonló.

Gyalázatot és rettenetet szenvedtem tőlük, de az Úr, mint hős harcos, mellettem állt.
Szabadíts meg, Uram, és végy magad mellé, akkor bárki keze küzdhet ellenem.
II.

Ilyen az útjuk azoknak, akik önmagukban bíznak, *

és végük azoknak, akik tetszelegtek beszédjükben.

Mint az alvilág felé terelt birkanyáj, *

a halál terelgeti őket.

Alászállnak, sírba hullnak, †

és alakjuk elenyészik, *

a holtak országa lesz lakhelyük.

De Isten kiragadja életemet, *

az alvilág hatalmából magához emel engem.

Ne törődj azzal, ha gazdagodik valaki, *

vagy ha nagy dicsőség éri házát;

mert semmit sem visz magával, ha meghal, *

nem követi őt nagy dicsősége.

Ha életében boldognak mondta is magát: *

„Dicsérni fognak, jól gondoskodtál magadról!”,

mégis megtér ősatyái nemzedékéhez, *

akik napfényt már sohasem látnak.

Az ember, övezze bár tisztelet, ha nincs benne értelem, †

olyan, mint a vágásra szánt állatok, *

bizony, ő is azokhoz hasonló.

Szabadíts meg, Uram, és végy magad mellé, akkor bárki keze küzdhet ellenem.
Megöltek, Urunk, de megváltottál minket Istennek véred árán.
Kantikum – Jel 4, 11; 5, 9. 10. 12
A megváltottak hálaéneke

Méltó vagy, Urunk, Istenünk, *

hogy a dicsőség, a tisztelet és a hatalom tied legyen,

mert a mindenséget te alkottad, *

akaratod hívott létre és teremtett mindent.

Méltó vagy, Uram, hogy átvedd a könyvet, *

és feltörd pecsétjeit,

mert megöltek, †

de megváltottál minket Istennek véred árán *

minden törzsből, nyelvből, népből és nemzetből.

Istenünk országává és papjaivá tettél minket, *

és uralkodni fogunk a földön.

Méltó a Bárány, akit megöltek, †

hogy övé legyen a hatalom, a gazdagság és a bölcsesség, *

az erő, a tisztelet, a dicsőség és az áldás!

Megöltek, Urunk, de megváltottál minket Istennek véred árán.

RÖVID OLVASMÁNY

1 Kor 1, 27b-30

Isten azt választotta ki, ami a világ előtt gyönge, hogy megszégyenítse az erőseket, s ami a világ előtt alacsonyrendű és lenézett, azt választotta ki az Isten, a semminek látszókat, hogy megsemmisítse azokat, akik valaminek látszanak, így senki sem dicsekedhet Isten előtt. Általa van nektek életetek Krisztus Jézusban, aki Istentől bölcsességünkké, megigazulásunkká, megszentelődésünkké és megváltásunkká lett.

RÖVID VÁLASZOS ÉNEK

Imádunk téged, Krisztus, * És áldunk téged. Imádunk.

Mert szent kereszted által megváltottad a világot. * És áldunk téged. Dicsőség az Atyának. Imádunk.

EVANGÉLIUMI KANTIKUM

Magnificat-ant. Van hatalmam, hogy odaadjam az életemet, és hogy visszavegyem.

FOHÁSZOK

Imádjuk az emberi nem Megváltóját, aki halálával legyőzte a halált, és feltámadásával újjáalkotta az életet. Kérjük alázatos lélekkel:

Szenteld meg népedet, amelyet véreddel megváltottál!

Isteni Megváltónk, engedd, hogy a bűnbánattal szorosabban kapcsolódjunk szenvedésedhez,

és így eljussunk a feltámadás dicsőségére!

Engedd, hogy elnyerjük Édesanyádnak, a szomorúak vigasztalójának pártfogását,

és erősítsük a szomorkodókat azzal a vigasztalással, amellyel te erősítesz minket!

Add meg híveidnek, hogy megpróbáltatásaik által szenvedésed részeseivé legyenek,

és így valósuljon meg bennük megváltásod!

Te megaláztad magad, és engedelmes lettél a halálig, mégpedig a kereszthalálig,

növeld szolgáidban az engedelmességet és a türelmet!

Elhunyt testvéreinket részesítsd tested dicsőséges feltámadásában,

és egykor tégy minket is társaikká!

Mi Atyánk.

KÖNYÖRGÉS

Mindenható, örök Isten, segíts úgy ünnepelnünk Urunk szenvedésének szent titkát, hogy elnyerjük bűneink bocsánatát. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky