## 2025. november 23.

## KRISZTUS KIRÁLY
főünnep

II. Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

A századoknak szent Ura,

népek Királya, Krisztusunk,

egyetlen Bíránk vagy nekünk,

ítélsz elméket, szíveket.

A fényes égi kórusok

téged hódolva áldanak,

s mi velük valljuk, földiek:

a mindenség Királya vagy!

Ó, békeszerző Krisztusunk,

hajlíts meg minden lázadót,

hozd vissza Egyházadba mind

a szerteszéledt híveket!

A Fán ezért függsz véresen

kitárva értünk két kezed,

feltárod értünk lángoló,

lándzsával átvert Szívedet.

Itt, oltárunknak asztalán

ezért rejt értünk bor, kenyér,

s általvert Szíved vére ad

népednek üdvöt, életet.

Szép áldás néked, Jézusunk,

mindent vezérlő Szeretet!

Atyával, Lélekkel neked

most és örökre tisztelet! Ámen.

ZSOLTÁROZÁS

Dávid trónján fog ülni, és uralkodik mindörökké, alleluja.
110 (109). zsoltár, 1-5. 7
Pap és király a Messiás
Addig kell uralkodnia, amíg ellenségeit mind lába alá nem veti (1 Kor 15, 25).

Így szólt az Úr az én Uramhoz: †

„Jobbom felől foglalj helyet, *

míg én ellenségeidet zsámolyul vetem lábad alá.”

Kinyújtja az Úr Sionból hatalmad vesszejét: *

„Ellenségeid közt uralkodjál!

Születésed napjától tiéd a királyság †

szentséges fényességben; *

a hajnalcsillag előtt szültelek téged.”

Megesküdött az Úr, és nem vonja vissza: *

„Pap vagy te mindörökké Melkizedek rendje szerint.”

Az Úr áll a te jobbod felől, *

és eltiporja a királyokat haragja napján.

Patakból oltja útközben szomját, *

és újra fölemeli a fejét.

Dávid trónján fog ülni, és uralkodik mindörökké, alleluja.
Örökkévaló ország a te országod, uralmad minden nemzedéken át megmarad.
145 (144). zsoltár, 1-13145

Magasztallak, Istenem, Királyom, †

és áldom nevedet *

mindörökkön-örökké.

Naponta áldalak, †

és nevedet magasztalom *

mindörökkön-örökké.

Nagy az Úr, és minden dicséretre méltó, *

és nagyságát felfogni nem lehet.

Nemzedékről nemzedékre dicsérjék tetteidet, *

és hangosan hirdessék hatalmadat!

Magasztos fölséged nagyságáról beszéljenek, *

és beszéljék el csodatetteidet!

Félelmetes tetteid erejéről szóljanak, *

és hirdessék a te nagy voltodat!

Terjesszék végtelen jóságod hírét, *

és igazságosságodat ujjongva áldják!

Irgalmas és kegyelmes az Úr, *

hosszan tűrő és nagy irgalmú.

Jóságos az Úr mindenkihez, *

irgalmas minden teremtményéhez.

Magasztaljon téged, Uram, minden műved, *

és szentjeid áldást mondjanak!

Hirdessék, hogy országod milyen dicsőséges, *

és hatalmadról beszéljenek,

hogy megismertessék az emberekkel hatalmadat *

és nagyszerű országod dicsőségét.

Örökkévaló ország a te országod, *

uralmad minden nemzedéken át megmarad.

Örökkévaló ország a te országod, uralmad minden nemzedéken át megmarad.
Öltözetén a csípő körül ez a név volt felírva: Királyok Királya és Urak Ura. Övé a dicsőség és a hatalom örökkön-örökké.
Kantikum – Vö. Jel 19, 1-7
A Bárány menyegzője

Alleluja.

Üdv, dicsőség és hatalom Istenünknek, *

(F. Alleluja.)

mert igazak és jóságosak ítéletei.

F. Alleluja. (Alleluja.)

Alleluja.

Dicsérjétek Istenünket, ti, összes szolgái, *

(F. Alleluja.)

és akik félve tisztelitek őt, kicsinyek és nagyok.

F. Alleluja. (Alleluja.)

Alleluja.

Átvette uralmát Urunk, mindenható Istenünk, *

(F. Alleluja.)

örvendezzünk, ujjongjunk és dicsőítsük őt!

F. Alleluja. (Alleluja.)

Alleluja.

Elérkezett a Bárány menyegzőjének napja, *

(F. Alleluja.)

már fel is készült menyasszonya.

F. Alleluja. (Alleluja.)

Öltözetén a csípő körül ez a név volt felírva: Királyok Királya és Urak Ura. Övé a dicsőség és a hatalom örökkön-örökké.

RÖVID OLVASMÁNY

1 Kor 15, 25-28

Addig kell Krisztusnak uralkodnia, amíg ellenségeit mind lába alá nem veti. Utolsó ellenségként a halál semmisül meg, hiszen „mindent lába alá vetett”. Amikor arról van szó, hogy „minden alá van neki vetve”, természetesen kivétel az, aki mindent alávetett neki. S ha majd minden alá lesz neki vetve, maga a Fiú is aláveti magát annak, aki mindent alávetett neki, hogy Isten legyen minden mindenben.

RÖVID VÁLASZOS ÉNEK

Trónod, Isten, * Áll örökkön-örökké. Trónod.

Kormánypálcád az igazság jogara. * Áll örökkön-örökké. Dicsőség az Atyának. Trónod.

EVANGÉLIUMI KANTIKUM

Magnificat-ant. Én kaptam minden hatalmat égen és földön, mondja az Úr.

FOHÁSZOK

Kérjük könyörögve Krisztus Királyt, aki előbb van mindennél, és benne áll fenn minden:

Jöjjön el a te országod, Urunk!

Krisztus, Királyunk és Pásztorunk, gyűjtsd össze bárányaidat a föld minden tájáról,

és terelgesd őket termékeny, zöldellő mezőkön!

Vezérünk és Üdvözítőnk, fogadj be mindenkit néped közösségébe: gyógyítsd a betegeket, vezesd vissza az elveszetteket, őrizd az erőseket,

hívd haza a távollevőket, gyűjtsd össze a szétszórtakat, bátorítsd az elcsüggedteket!

Örök Bíránk, amikor átadod országodat az Atyaistennek, állíts minket jobbodra,

és add, hogy birtokba vehessük a világ kezdetétől nekünk készített országot!

Béke Fejedelme, űzd el a háború rémét,

és add a te békédet a nemzeteknek!

Mindenség Örököse, gyűjtsd össze Egyházadba az emberiséget minden értékével együtt,

hogy mindnyájan elismerjenek téged Uruknak az Atyával és a Szentlélekkel egységben!

Krisztus, elsőszülött a holtak közül, aki elsőnek támadtál fel a halálból,

részesítsd meghalt testvéreinket feltámadásod dicsőségében!

Mi Atyánk.

KÖNYÖRGÉS

Mindenható Istenünk, te öröktől fogva úgy határoztál, hogy szeretett Fiadban, a mindenség Királyában megújítasz mindent. Add, hogy az egész teremtett világ megszabaduljon a bűn szolgaságától, Fölségednek hódoljon, és szüntelenül dicsőítsen téged. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky