## 2025. február 8.

## Szűz Mária szombati emléknapja
tetszés szerinti emléknap

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Ég dicsőséges Asszonya,

fénylőbb, mint minden csillaga!

Te gondviselő Alkotód

áldott kebledből szoptatod.

Mit Éva bűne elvetélt,

Fiadban újra visszatért,

a síró emberi nemet

a csillagokhoz vezeted.

Te nagy Királyunk kapuja,

fényben tündöklő ajtaja.

A Szűztől árad életed,

megváltott nép, ülj ünnepet!

Dicsérjük most Szülöttedet,

Atyánkat és a Lelket is,

a nagy kegyelmek köntösét,

csodás Szűz, ők szőtték neked. Ámen.

Vagy:

Szép szeretetnek csillaga,

égen, földön ragyogsz te, Szűz,

kérünk, halandók, bő remény

forrása is te légy nekünk.

Hatalmas Úrnő, szent fiad

kegyes szívét megnyerheted;

s ki hittel buzgón esdi őt,

bizton remélhet általad.

Jóságod megsegíti mind

a kérőket, s ad többet is:

gyakran előzi meg szavad

az esdeklők kérő szavát.

Tebenned irgalom lakik,

lelked hibátlanul nemes,

az emberszívben bármi jó:

szívedben hordod egymagad.

Dicsérjük most Szülöttedet,

Atyánkat és a Lelket is,

a nagy kegyelmek köntösét

csodákkal ők adták neked. Ámen.

Vagy a Tengernek csillaga kezdetű himnusz, mint Szűz Mária közös zsolozsmájának II. Esti dicséretében:

Tengernek csillaga,

Isten édesanyja,

üdvöz légy, mindig szűz,

menny boldog kapuja!

Gábriel főangyal

ávéval köszöntött:

légy te nekünk béke,

Éva helyett áve!

Oldd a bűnös láncát,

gyújts a vaknak fáklyát,

űzd rólunk a rosszat,

esdj le minden jókat!

Mutasd meg: Anyánk vagy!

Hallgasson meg érted,

aki értünk benned

jó szívvel vett testet.

Szüzek legszebb Szüze,

szelídségnek tükre,

bűntől szabadokká,

tégy tisztákká, jókká!

Tisztaságban éljünk,

biztos úton járjunk,

hogy Jézussal együtt

legyen vigasságunk.

Atyának dicsőség,

Krisztusnak tisztesség,

Szentlélek Istennek

egy áldás adassék! Ámen.

ZSOLTÁROZÁS

Jó dolog énekkel magasztalni nevedet, Fölséges; már hajnalban hirdetni jóságodat.
91. zsoltár
A teremtő Isten dicsérete
Dicsőítjük az egyszülött Fiút tettei miatt (Szt. Atanáz).

Jó dolog az Urat áldani, *

énekkel magasztalni nevedet, Fölséges;

már hajnalban hirdetni jóságodat, *

és éjszaka zengeni hűségedet,

tízhúrú lanton és hárfazenével, *

citera mellett énekelve.

Mert örömmel töltenek el alkotásaid, *

kezed művei láttán örvendezem.

Mily nagyszerűek a te műveid, Uram, *

gondolataid mily mélységesek!

Az oktalan ember föl nem fogja, *

és nem érti meg őket az esztelen.

Sarjadhatnak a bűnösök, akár a fű, *

és virágozhatnak a gonosztevők,

sorsuk mégis örökös pusztulás; *

te azonban, Uram, fölséges vagy örökké.

Mert íme, ellenségeid, Uram, †

mert íme, ellenségeid elvesznek, *

és elpusztulnak mind a gonosztevők.

Erőt adsz nekem, bikáéhoz hasonlót, *

és fölkentél színtiszta olajjal.

Szemem ellenségeimre lenéz, *

s a rám törő gonoszok vesztéről hall a fülem.

Virul az igaz, akár a pálma, *

úgy növekszik, mint a Libanon cédrusa.

Az Úr házában van elültetve, *

Istenének csarnokában bont virágot.

Gyümölcsöt érlel öreg korában is, *

termékeny marad, szépen zöldellő.

Hirdeti, hogy igaz az Isten, *

ő a menedékem, nincs benne hamisság.

Jó dolog énekkel magasztalni nevedet, Fölséges; már hajnalban hirdetni jóságodat.
Új szívet adok nektek, és új lelket öntök belétek.
Kantikum – Ez 36, 24-28
Az Úr új életre kelti népét
Az ő népe lesznek, és maga az Isten lesz velük (Jel 21, 3).

Kihozlak titeket a nemzetek közül, †

és minden országból összegyűjtelek, *

és visszavezetlek saját földetekre.

Tiszta vizet hintek rátok, †

és megtisztultok minden tisztátalanságtól, *

minden bálványotoktól megtisztítalak.

És új szívet adok nektek, *

és új lelket öntök belétek.

Kőszíveteket elveszem testetekből, *

és hússzívet adok nektek.

Lelkemet árasztom belétek; †

ezt teszem, hogy törvényeim szerint járjatok, *

hogy parancsaimat megtartsátok és megtegyétek.

És lakhattok a földön, amelyet atyáitoknak adtam, †

és ti lesztek az én népem, *

én pedig a ti Istenetek leszek!

Új szívet adok nektek, és új lelket öntök belétek.
Kisdedek és csecsemők ajkán zendítesz dicséretet magadnak, Urunk.
8. zsoltár
Isten fönsége és az ember méltósága
Mindent lába alá vetett, őt magát meg az egész Egyház fejévé tette (Ef 1, 22).

Uram, mi Urunk, *

a te neved széles e világon mily csodálatos!

Az egeknél fenségesebb *

a te dicsőséged!

Kisdedek és csecsemők ajkán †

zendítesz dicséretet ellenségeiddel szemben, *

hogy elnémíts ellenséget és lázadót.

Szemlélem az eget: ujjaid műve az; *

a holdat és a csillagokat: te alkottad őket.

Ugyan mi az ember, hogy törődsz vele, *

az ember fia, hogy gondod van rá?

Kevéssel tetted kisebbé az angyaloknál, †

dicsőséggel és fénnyel koronáztad, *

fölébe emelted kezed műveinek.

Mindent az ő lába alá vetettél: *

minden juhot, barmot, a mező vadjait,

az ég madarait s a tenger halait, *

amelyek a tenger ösvényeit járják.

Uram, mi Urunk, *

a te neved széles e világon mily csodálatos!

Kisdedek és csecsemők ajkán zendítesz dicséretet magadnak, Urunk.

RÖVID OLVASMÁNY

A rövid olvasmány és a rövid válaszos ének az alábbiakból választható:

Gal 4, 4-5

Amikor elérkezett az idők teljessége, az Isten elküldte a Fiát, aki asszonytól született, és ő alávetette magát a törvénynek, hogy kiváltson minket a törvény szolgaságából, hogy a fogadott fiúságot elnyerjük.

Vagy:

Iz 61, 10

Örvendve örvendek az Úrban, és lelkem ujjong az én Istenemben, mert az üdvösség ruhájába öltöztetett engem, és az igazság palástját terítette rám, mint ahogy a menyasszony ékszerekkel díszíti magát.

Vagy:

Jel 12, 1

Az égen nagy jel tűnt fel: egy asszony, öltözete a nap, lába alatt a hold, fején tizenkét csillagból korona.

RÖVID VÁLASZOS ÉNEK

Szülésed után * Szeplőtelen Szűz maradtál. Szülésed után.

Istennek Szülője, könyörögj értünk. * Szeplőtelen Szűz maradtál. Dicsőség az Atyának. Szülésed után.

Vagy:

Az Úr kiválasztotta őt magának, * Öröktől fogva kiválasztotta. Az Úr.

Sátrában adott neki lakóhelyet. * Öröktől fogva kiválasztotta. Dicsőség az Atyának. Az Úr.

Vagy:

Üdvöz légy, Mária, kegyelemmel teljes, * Az Úr van teveled. Üdvöz légy.

Áldott vagy te az asszonyok között, és áldott a te méhednek gyümölcse. * Az Úr van teveled. Dicsőség az Atyának. Üdvöz légy.

EVANGÉLIUMI KANTIKUM

Benedictus-ant.

az alábbiakból választható:

1. Ünnepeljük áhítatos lélekkel a Boldogságos Szűz Mária emlékezetét, hogy közbenjárjon értünk Urunknál, Jézus Krisztusnál!

2. A magasságbeli Isten a föld minden asszonyánál jobban megáldott téged, Szűz Mária!

3. Szűz Mária, általad visszakaptuk az elveszített életet, mert Gyermekedet a Szentlélektől fogantad és világra szülted az Üdvözítőt.

4. Üdvöz légy, Mária, kegyelemmel teljes, az Úr van teveled, áldott vagy te az asszonyok között, alleluja.

5. Szent és szeplőtelen Szűz Mária, nem is tudom milyen szavakkal dicsérjelek, mert általad kaptuk Megváltónkat, a mi Urunk, Jézus Krisztust.

6. Te vagy Jeruzsálem büszkesége, te vagy Izrael nagy öröme, te vagy népünk nagy dicsősége!

FOHÁSZOK

Ünnepeljük Megváltónkat, aki Szűz Máriától született, és így könyörögjünk:

Urunk, édesanyád járjon közben értünk!

Igazság Napja, akit a szeplőtelen Szűz, mint fényes hajnal előre jelzett,

add, hogy mindig látogatásod fényében járjunk!

Örök Ige, aki Szűz Máriát romolhatatlan hajlékoddá választottad,

szabadíts meg minket a bűn romlottságától!

Üdvözítőnk, édesanyád ott állt a kereszt tövében,

add, hogy az ő közbenjárására örömmel vállaljunk részt szenvedéseidből!

Jóságos Jézus, te a kereszten függve Máriát János anyjául rendelted,

segíts úgy élnünk, hogy felismerjék bennünk Szűz Mária gyermekeit!

Vagy:

Ünnepeljük Megváltónkat, aki Szűz Máriától született, és így könyörögjünk:

Urunk, édesanyád járjon közben értünk!

Világ Üdvözítője, aki megváltásod erejével édesanyádat a bűn minden szennyétől megőrizted,

őrizz meg minket is tisztán a bűntől!

Megváltónk, te Szűz Máriát tiszta hajlékoddá és a Szentlélek szentélyévé avattad,

tégy minket is Szentlelked örök templomává!

Örök Ige, te megtanítottad anyádat, hogy a legjobb részt válassza,

segíts minket az ő követésére, hogy olyan eledelt keressünk, amely megmarad az örök életre!

Királyok Királya, te édesanyádat testével-lelkével magadhoz vetted a mennybe,

add, hogy gondolataink mindig az égiekre irányuljanak!

Ég és föld Ura, te Szűz Máriát mint királynőt állítottad jobbodra,

segíts, hogy egykor ugyanazon dicsőségből mi is részt kapjunk.

Mi Atyánk.

KÖNYÖRGÉS

A könyörgés az alábbiakból választható:

1.

Engedd, kérünk, Úristen, hogy mi, a te szolgáid folytonos lelki és testi jólétnek örvendhessünk, és a boldogságos, mindenkor Szűz Máriának dicsőséges közbenjárására a jelen szomorúságtól megszabaduljunk, és örökké tartó örömet élvezzünk. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

2.

Urunk, Istenünk, bocsásd meg irgalmasan vétkeinket, hogy akik saját érdemeinkkel nem dicsekedhetünk, Fiad szülőanyjának, a Boldogságos Szűz Máriának közbenjárására üdvözüljünk. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

3.

Légy oltalmunk, irgalmas Istenünk, hogy mi, akik Fiad édesanyjának emlékezetét ünnepeljük, közbenjárására vétkeinkből új életre támadjunk. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

4.

Kérünk, Istenünk, legyen segítségünkre a Boldogságos Szűz Máriának áldott közbenjárása, szabadítson meg minden veszélytől, és hozza meg nekünk a te békéd örömét. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

5.

A Boldogságos Szűz Mária dicsőséges emlékét ünnepelve, kérünk, Istenünk, hogy az ő közbenjárására mi is elnyerhessük kegyelmed teljességét. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

6.

Add meg, kérünk, mindenható Istenünk, hogy mi, a te híveid, akik a Boldogságos Szűz Mária oltalmában örvendezve bízunk, anyai közbenjárására minden rossztól megszabaduljunk itt a földön, és az örök élet örömére eljussunk a mennyben. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky