## 2025. augusztus 2.

## Évközi 18. vasárnap
2. zsoltáros hét

I. Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Örök létforrás, Istenünk,

ki mindent jól elrendezel,

s világunk minden kis zugát

ajándékoddal töltöd el.

Írásod szól: a Mű után

te megpihentél, s most nekünk

munkánk után nyugalmat adsz,

s így majd vígabban kelhetünk.

Halandó híveidnek add,

hogy megsirassák vétkeik,

s remélve bő áldásodat,

járják erények útjait.

S ha majd a végső nagy napon

mindent lesújt a félelem:

mi együtt örvendjünk veled,

s békéd jutalma töltsön el.

Ezt add meg kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Nagyszerű lámpás a te igéd lábam előtt, Istenem, alleluja!
119 (118). zsoltár, 105-112
XIV. (Nun)

Nagyszerű lámpás a te igéd lábam előtt, *

ösvényemen csak ez világít.

Nevedre esküszöm és ígérem: *

igaz végzéseid igéit megtartom.

Nagyon mélyre aláztál, Uram, *

de ígéreted szerint éltess.

Neked hozom ajkam áldozatát, fogadd tetszéssel, Uram, *

végzéseidre taníts meg engem.

Naponként veszélyben forog az életem, *

törvényeidről mégsem feledkezem meg.

Nekem tőrt is vetettek a bűnösök, *

de parancsaidtól el nem tértem.

Nekem igéd lesz az örökrészem mindenkor, *

ez tölti el szívemet örömmel.

Nézd, szívemet arra hajlítom, †

hogy rendelkezéseidet megtegyem, *

jutalma ennek mindörökké tart.

Nagyszerű lámpás a te igéd lábam előtt, Istenem, alleluja!
Betöltesz engem örömmel színed előtt, Uram, alleluja.
16 (15). zsoltár
Az Úr az én örökrészem
Isten feloldotta a halál bilincseit, és feltámasztotta Jézust (ApCsel 2, 24).

Oltalmazz engem, Istenem, *

mert én benned bízom.

Így szólok az Úrhoz: „Istenem vagy nekem, *

nincs más javam rajtad kívül.”

A dicső és szent férfiakhoz, akik földünkön élnek, *

vonzódom egész szívemmel.

Bajt bajra tetéznek maguknak, *

akik idegen istenek után futnak.

Véres áldozataikban nincsen részem, *

még csak nevüket sem veszem ajkamra.

Az Úr az én örökrészem és kelyhem, *

te irányítod, Uram, sorsomat.

A mérőzsinór értékes részt juttatott nekem, *

valóban pompás az én örökrészem.

Áldom az Urat, mert tanácsot ad nekem, *

még éjszaka is a jóra int engem bensőm.

Szüntelenül magam előtt látom az Urat, *

ő áll jobbomon, hogy el ne essem.

Ezért örül az én szívem, †

és ujjong a lelkem, *

sőt reménységben nyugszik testem is.

Mert nem hagyod lelkemet a holtak honában, *

és nem engeded, hogy pusztulást lásson szented.

Az élet útját mutatod nekem, †

örömmel töltesz el színed előtt, *

és mindörökké tart az öröm jobbodon!

Betöltesz engem örömmel színed előtt, Uram, alleluja.
Jézus nevére hajoljon meg minden térd a mennyben és a földön, alleluja!
Kantikum – Fil 2, 6-11
Ének Krisztusról, Isten Szolgájáról

Jézus Krisztus, isteni mivoltában, †

Istennel való egyenlőségét nem tartotta olyan dolognak, *

amelyhez mint zsákmányhoz ragaszkodjék,

hanem szolgai alakot öltve kiüresítette önmagát, †

az emberekhez lett hasonló, *

külsejében olyan volt, mint egy ember.

Megalázta önmagát, †

engedelmes lett a halálig, *

mégpedig a kereszthalálig.

Ezért Isten felmagasztalta őt, †

és olyan nevet adott neki, *

amely felségesebb minden névnél,

hogy Jézus nevére hajoljon meg minden térd *

a mennyben, a földön és az alvilágban,

és minden nyelv hirdesse az Atyaisten dicsőségére, *

hogy Jézus Krisztus az Úr.

Jézus nevére hajoljon meg minden térd a mennyben és a földön, alleluja!

RÖVID OLVASMÁNY

Kol 1, 2b-6a

Kegyelem nektek és békesség Atyánktól, az Istentől és Urunktól, Jézus Krisztustól! Hálát adunk Istennek, Urunk, Jézus Krisztus Atyjának, valahányszor értetek imádkozunk. Hallottunk ugyanis Jézus Krisztusba vetett hitetekről és arról a szeretetről, amelyet minden szent iránt tanúsíttok annak reményében, ami készen vár rátok a mennyben. Erről az evangélium igaz tanításában hallottatok, amely hozzátok is eljutott, s amint az egész világon gyümölcsözik és gyarapszik, úgy nálatok is.

RÖVID VÁLASZOS ÉNEK

Napkelettől napnyugatig, * Dicsértessék az Úr neve. Napkelettől.

Dicsősége magasabb az egeknél. * Dicsértessék az Úr neve. Dicsőség az Atyának. Napkelettől.

EVANGÉLIUMI KANTIKUM

Magnificat-ant. Kerüljétek a kapzsiságot: nem a javak bősége menti meg az életet.

FOHÁSZOK

Isten segíti és védelmezi népét, hogy boldog legyen, hiszen ő maga választotta örökségül. Adjunk hálát neki, és jóságára emlékezve mondjuk:

Urunk, tebenned bizakodunk!

Jóságos Atyánk, könyörgünk hozzád N. pápánkért és N. püspökünkért,

védelmezd őket, és szenteld meg erőddel!

Érezzék meg a betegek, hogy ők Krisztus társai a szenvedésben,

és részesedjenek mindenkor az ő vigasztalásából!

Tekints jóságosan azokra, akiknek nincs tető a fejük felett,

hogy tisztességes lakóhelyet találjanak!

Add meg, és őrizd meg a föld termését,

hogy az embereknek meglegyen a mindennapi kenyerük!

(Vagy:
Óvd meg jóságosan nemzetünket a rossztól,

hogy jólétnek és a te békédnek örvendjen!)

Urunk, fogadd irgalmas szeretettel a meghaltakat,

és adj nekik mennyei lakóhelyet!

Mi Atyánk.

KÖNYÖRGÉS

Urunk, boldogan vallunk téged teremtő és gondviselő Istenünknek. Oltalmazd mindenkor híveidet: újítsd meg bennünk kegyelmi adományaidat, és megújult életünket őrizd meg jóságosan. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky