## 2025. június 15.

## SZENTHÁROMSÁG VASÁRNAPJA
főünnep

I. Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Te, mérhetetlen Hármas-Egy,

mindent hatalmad alkotott,

időknek rendjét megszabod,

idők előtt örökre élsz.

Te önmagadban Teljes-Egy,

boldog magadban teljesen,

tündöklőn tiszta, egyszerű:

a mennyet, földet átfogod.

Atyánk: kegyelmek kútfeje,

Fiú: fényének sugara,

s kettő közt, Lélek, szent Kapocs:

véget nem érő Szeretet!

Ősforrás, boldog Hármas-Egy,

belőled támad az Erő,

mely mindent éltet, létrehoz,

s minden teremtményt feldíszít.

Fogadj örökbe minket is,

s te koronázd meg életünk,

örökre híven hadd legyünk

fényben tündöklő templomod.

Az angyalokhoz társul adj

az égi Házban minket is,

hogy hálás szívünk énekét

zengjük nevednek szüntelen! Ámen.

ZSOLTÁROZÁS

Dicsőség neked, teljes Szentháromság, egyetlen Istenség, miképpen kezdetben, most és mindörökké!
113 (112). zsoltár
Dicsértessék az Úr neve
Hatalmasokat ledöntött a trónról, és alázatosakat felmagasztalt (Lk 1, 52).

Dicsérjétek, Isten szolgái, *

dicsérjétek az Úr nevét.

Áldott legyen az Úr neve *

mostantól fogva mindörökké.

Dicsértessék az Úr neve *

napkelettől napnyugatig!

Fölséges az Isten minden nép fölött, *

dicsősége magasabb az egeknél.

Ki hasonlítható Istenünkhöz, az Úrhoz, †

kinek magasságokban áll a trónja, *

és onnan tekint alá égre és földre?

Az elhagyatottat a porból magához vonja, *

fölemeli a szegényt a sárból,

hogy odaültesse a gazdagok közé, *

népének gazdagjai közé.

S aki gyermek nélkül élt házában, *

azt gyermekek boldog anyjává teszi.

Dicsőség neked, teljes Szentháromság, egyetlen Istenség, miképpen kezdetben, most és mindörökké!
Áldott legyen a Szentháromság és az oszthatatlan Egység; magasztaljuk őt, mert irgalmas volt hozzánk.
147, 12-20 (147). zsoltár
Jeruzsálem megújul
Gyere, megmutatom neked a menyasszonyt, a Bárány jegyesét (Jel 21, 9).

Dicsérd, Jeruzsálem, az Urat, *

Istenedet magasztald, Sion!

Mert erőssé tette kapuid zárát, *

és fiaidat megáldja benned.

Határaidon ő ad békét, *

és jóllakat kövér búzával.

Elküldi szavát a földre, *

gyorsan fut az ő igéje.

Gyapjúként teríti szét a havat, *

és mint a hamut, úgy szórja a zúzmarát.

Jegét hullatja, mint a morzsát; *

ki bírná elviselni annak hidegét?

De kibocsátja igéjét, és szétolvasztja mindezt, *

lehelete ráfúj, és a vizek árja zúg.

Igéjét Jákobnak hirdeti, *

törvényét és végzéseit Izrael népének.

Egyetlen néppel sem bánt így, *

végzéseit nem fedte fel senki másnak!

Áldott legyen a Szentháromság és az oszthatatlan Egység; magasztaljuk őt, mert irgalmas volt hozzánk.
Dicsőség és tisztelet a Szentháromság egységében Istennek: az Atyának és a Fiúnak a Szentlélekkel együtt, örökkön-örökké!
Kantikum – Ef 1, 3-10
A megváltó Isten

Áldott legyen az Isten, Urunk, Jézus Krisztus Atyja, *

aki Krisztusban minden mennyei, lelki áldással megáldott minket.

Benne választott ki a világ teremtése előtt, *

hogy szentek és feddhetetlenek legyünk előtte.

Szeretetből eleve arra rendelt bennünket, †

hogy Jézus Krisztus által gyermekei legyünk *

akaratának tetszése szerint,

és magasztaljuk fölséges kegyelmét, *

amellyel megajándékozott minket szeretett Fiában.

Benne nyertük el vére által a megváltást, *

bűneink bocsánatát,

kegyelme bőségének arányában, †

amelyet gazdagon árasztott reánk *

minden bölcsességgel és okossággal.

Tudtunkra adta jóságos tetszése szerint *

akaratának titkos végzését:

Elhatározta ugyanis, *

hogy amikor eljön az idők teljessége,

Krisztusban mint főben újra egyesít mindent, *

ami van a mennyben és a földön.

Dicsőség és tisztelet a Szentháromság egységében Istennek: az Atyának és a Fiúnak a Szentlélekkel együtt, örökkön-örökké!

RÖVID OLVASMÁNY

Róm 11, 33-36

Mekkora a mélysége az Isten gazdagságának, bölcsességének és tudásának! Mily kifürkészhetetlenek szándékai, mily megfoghatatlanok útjai! Vajon ki látta az Úr gondolatait, s tanácsot ki adott neki? Ki kölcsönzött neki, hogy visszakövetelhetné tőle? Minden belőle, általa és érte van. Dicsőség neki mindörökké! Ámen.

RÖVID VÁLASZOS ÉNEK

Áldjuk az Atyát és a Fiút a Szentlélekkel együtt, * Dicsérjük és magasztaljuk örökké. Áldjuk.

Egyedül Istené a dicséret és a dicsőség. * Dicsérjük és magasztaljuk örökké. Dicsőség az Atyának. Áldjuk.

EVANGÉLIUMI KANTIKUM

Magnificat-ant. Köszönet neked, Istenünk; köszönet neked, igaz és egy Szentháromság, egy és hatalmas Istenség, szent és egy Egység!

FOHÁSZOK

Az Atya a Szentlélek által tette Fiának, Krisztusnak testét élővé és éltetővé. Irányítsuk a dicséret szavát a háromszemélyű egy Isten felé:

Dicsőség az Atyának, a Fiúnak és a Szentléleknek!

Atyánk, mindenható, örök Isten, Fiad nevében küldd el Egyházadnak a vigasztaló Szentlelket,

hogy őrizze a szeretet és a teljes igazság egységében!

Küldj, Urunk, munkásokat aratásodba, hogy tanítsanak minden népet, és kereszteljék meg az Atya és a Fiú és a Szentlélek nevében,

és erősítsék a hitben!

Urunk, segítsd mindazokat, akik Fiad nevéért üldözést szenvednek,

hiszen ő megígérte: az igazság Lelkét adod nekik, hogy szóljon ajkukkal.

Mindenható Atyánk, ismerje meg mindenki, hogy te, az Ige és a Szentlélek egy vagytok,

és benned, az egyetlen Istenben higgyenek, reméljenek, téged szeressenek!

Élők Istene, tedd annak a dicsőségnek részeseivé a megholtakat,

amelyben Fiad és a Szentlélek veled egységben mindörökre uralkodik!

Mi Atyánk.

KÖNYÖRGÉS

Mennyei Atyánk, te elküldted a világba Fiadat, az igazság Igéjét és a megszentelő Szentlelket, és ezzel kinyilatkoztattad belső életed csodálatos titkát. Add, hogy az igaz hit megvallásával a Szentháromság dicsőségét megismerjük, és a fölséges hatalmú egy Istent imádjuk. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky