## 2025. július 23.

## Svéd Szent Brigitta szerzetesnő,
Európa társvédőszentje
ünnep

Svédországban született 1303-ban. Kisleányként adták férjhez. Nyolc gyermeket szült, akiket nagy gonddal nevelt. Belépett Szent Ferenc harmadik rendjébe. Férje halála után még inkább az aszketikus élet felé fordult. Ekkor alapította a róla elnevezett szerzetesrendet. 1349-ben Rómában telepedett le, és mindenki példájául szolgált kiváló erényeivel. 1372-ben penitencia gyanánt szentföldi zarándokutat vállalt. Több művet írt, ezekben az általa megtapasztalt misztikus élményeket beszélte el. Rómában halt meg 1373. július 23-án. II. János Pál pápa 1999. október 1-jén Európa társvédőszentjévé nyilvánította.

Délelőtt

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Most jöjj, Szentlélek, szállj közénk,

Atyát s Fiút ki egybekötsz,

szívünket, kérünk, töltse be

kegyelmed égi ereje.

Száj, nyelv, ész, érzék és erő

zengjen hitvalló éneket,

a lánggal égő szeretet

gyújtson tüzével szíveket.

Hadd ismerjük meg az Atyát,

és értsük általad Fiát,

s ki mindkettőjük Lelke vagy,

higgyünk örök időkön át. Ámen.

Vagy:

Idők rendjét megtartva most,

a harmadik óránk során

szálljon hozzád szívünk szava,

hármas felségű Istenünk,

hogy szívünkben ma ugyanaz

a Szentlélek vegyen lakást,

ki egykor épp e napszakon

a szent apostolokra szállt.

Követve ezt a kezdetet,

egész világnak fénye lett,

és mennyországot alapít,

hol égi díja vár reánk.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ZSOLTÁROZÁS

1. ant. Uram, téged szólít kiáltásom, mert nagyon remélek igéidben.
119 (118). zsoltár, 145-152
XIX. (Kof)

Teljes szívemből kiáltok, hallgass meg, Uram, *

parancsaidat én megtartom.

Tehozzád kiáltok, szabadíts meg engem, *

intelmeidet én híven őrzöm.

Téged szólít kiáltásom már hajnal előtt, *

mert nagyon reménykedem igéidben.

Téged kutat szemem virradat előtt, *

hogy szavaidról elmélkedjem.

Tekints jóságodban könyörgésemre, Uram, *

ítéleteid szerint éltess engem!

Túl közel vannak már álnok üldözőim, *

de törvényedtől távol vannak.

Te azonban közel vagy, Uram, *

minden intelmed maga a hűség.

Tudtam én parancsaidról kezdet óta, *

és azt is, hogy mindörökre adtad.

Ant. Uram, téged szólít kiáltásom, mert nagyon remélek igéidben.
2. ant. Ismeri az Úr az ember gondolatait, hogy azok hiábavalók.
94 (93). zsoltár
Az Úr megvédi az igazat
Az Úr megtorol minden bűnt: az Úr nem bűnös életre hívott bennünket, hanem szentségre (1 Tessz 4, 6. 7).
I.

Uram, számonkérés Istene, *

számonkérés Istene, jelenj meg ragyogva!

Kelj fel, ki a földet megítéled, *

fizess meg a gőgösöknek!

A gonoszok, Uram, meddig, *

meddig ujjonghatnak még a gonoszok?

Fecsegnek és hangoskodnak, *

és kérkednek a gonosztevők!

Uram, megalázzák népedet, *

sanyargatják örökségedet.

Özvegyet és jövevényt megölnek, *

és árvákat legyilkolnak.

Azt mondják: „Ezt nem látja az Úr, *

ezt nem veszi észre Jákob Istene.”

Értsétek meg végre, ti balgák a nép között, *

ti esztelenek, mikor tértek észre?

Aki fület teremtett, az ne hallana, *

és aki formálta szemünket, az ne látna?

Aki népeket fenyít, az ne büntetne, *

ő, aki bölcsességre oktatja az embert?

Ismeri az Úr az ember gondolatait, *

hogy azok hiábavalók.

Ant. Ismeri az Úr az ember gondolatait, hogy azok hiábavalók.
3. ant. Nekem az Úr erős váram, és oltalmazó sziklám.
II.

Boldog ember, akit te oktatsz, Uram, *

akit törvényedre megtanítasz,

hogy nehéz napjaiban enyhülést találjon, *

amíg a gonosznak megássák a sírt.

Mert népét az Úr nem taszítja el, *

nem hagyja el örökségét.

Mert igazságos lesz az ítélet, *

és azt követi minden igaz szívű.

A gonoszoktól ki véd meg engem, *

a gonosztevőkkel szemben ki áll mellém?

Mert ha az Úr nem siet segítségemre, *

talán az örök csend helye volna már lakásom.

Ha azt mondtam: „Már inog a lábam!”, *

szereteted fenntartott, Uram.

Ha megtelik szívem aggodalommal, *

vigasztalásod felüdíti lelkemet.

Vajon a gonoszság ítélőszékével vagy szövetségben, *

mely a törvény látszatával gyötrelmet teremt?

Ők az igaz életére törnek, *

és az ártatlan vért elítélik.

De nekem az Úr erős váram, *

menedékem sziklája az Isten,

aki ellenük fordítja gaztetteiket; †

saját gonoszságuk pusztítja el őket, *

elpusztítja őket az Úr, a mi Istenünk!

Ant. Nekem az Úr erős váram, és oltalmazó sziklám.

RÖVID OLVASMÁNY

Gal 6, 8

Amit az ember vet, azt is aratja. Aki tehát test szerint vet, testéből is arat majd romlást. Aki ellenben a lélek szerint vet, lelkéből arat örök életet.

Azok boldogok, akik bűntelenül élnek,

Akik az Úr törvényének útján járnak.

Könyörögjünk!

Istenünk, te Szent Brigittát élete folyamán különböző utakon vezetted, és Fiad szenvedésének szemlélése és átélése által csodálatosan megtanítottad őt a kereszt bölcsességére. Add, hogy bármely hivatásban éljünk is, mindig és mindenben téged keressünk. Krisztus, a mi Urunk által.

Ámen.

A MKPK jóváhagyásával, 2013

© 1999-2024 J. Vidéky