## 2025. június 29.

## SZENT PÉTER ÉS SZENT PÁL APOSTOLOK
főünnep
(A Pécsi Egyházmegyében: az egyházmegye védőszentje; főünnep)

II. Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Ó, boldog Róma, két apostol városa:

drága vérüktől bíbor színben pompázol!

Mindennél szebb vagy, szebb, mint az egész világ!

Nem saját fényed, – szentjeidnek érdeme,

vértanúságuk szentelte meg földedet.

Hozzátok esdünk, dicsőséges vértanúk,

Péter apostol, s földünk szép virága, Pál,

mennyei udvar diadalmas hősei,

védjenek minket hathatós imáitok,

és segítsetek, hogy az égbe juthassunk.

Légyen dicsőség örök Atyaistennek,

Egyszülöttjének dicséret és hatalom;

és a Szentlélek is áldassék veletek:

egy s oszthatatlan, áldott örök Háromság,

üdvödet zengjük végtelen időkön át. Ámen.

ZSOLTÁROZÁS

Imádkoztam érted, Péter, nehogy meginogj a hitedben. Amikor megtérsz, te erősíted majd meg testvéreidet.
116, 10-19 (115). zsoltár
Hálaadás a templomban
Krisztus által mutassuk be az Istennek szüntelenül a dicséret áldozatát (Zsid 13, 15).

Hiszek, bár gyakran mondtam: *

„Én nagyon nyomorult vagyok!”

És keservemben így is szóltam: *

„Hazug minden ember!”

Mit adhatnék én az Úrnak *

a sok jóért, amit ő nekem juttatott?

Fölemelem az üdvösség kelyhét, *

és segítségül hívom az Úr nevét.

Amit fogadtam az Úrnak, *

megadom egész népének színe előtt.

Becses dolog az Úr szemében *

szentjeinek halála!

Uram, én a te szolgád vagyok, *

a te szolgád, és szolgálód gyermeke.

Bilincseimet széjjeltörted, †

most hálaáldozatot mutatok be neked, *

és segítségül hívom az Úr nevét.

Amit fogadtam az Úrnak, *

megadom egész népének színe előtt,

az Úr házának udvarán, *

Jeruzsálem, falaid között!

Imádkoztam érted, Péter, nehogy meginogj a hitedben. Amikor megtérsz, te erősíted majd meg testvéreidet.
Legszívesebben a gyöngeségemmel dicsekszem, hogy Krisztus ereje költözzön belém.
126 (125). zsoltár
Öröm és reménység az Úrban
Nemcsak a szenvedésben vesztek részt velünk együtt, hanem a vigasztalásból is hozzánk hasonlóan részesültök (2 Kor 1, 7).

Amikor visszahozta az Úr Sion foglyait, *

mintha álomból ébredtünk volna.

Megtelt akkor örömmel az ajkunk, *

és nyelvünk ujjongva énekelt.

Akkor így beszéltek rólunk a nemzetek: *

„Nagy csodát tett ezekkel az Úr!”

Az Úr valóban csodát tett velünk, *

ezért örvend a szívünk.

Foglyainkat, Urunk, vezesd vissza, *

mint a patakokat Délen.

Akik könnyek közt vetnek, *

majd ujjongva aratnak.

Könnyezve mentek, mentek ők is, *

vitték az új vetés magvait.

De örömujjongás közt jönnek, jönnek vissza, *

és összegyűjtik kévéiket.

Legszívesebben a gyöngeségemmel dicsekszem, hogy Krisztus ereje költözzön belém.
Te vagy a nyáj pásztora, a főapostol; te kaptad a mennyek országa kulcsait.
Kantikum – Ef 1, 3-10
A megváltó Isten

Áldott legyen az Isten, Urunk, Jézus Krisztus Atyja, *

aki Krisztusban minden mennyei, lelki áldással megáldott minket.

Benne választott ki a világ teremtése előtt, *

hogy szentek és feddhetetlenek legyünk előtte.

Szeretetből eleve arra rendelt bennünket, †

hogy Jézus Krisztus által gyermekei legyünk *

akaratának tetszése szerint,

és magasztaljuk fölséges kegyelmét, *

amellyel megajándékozott minket szeretett Fiában.

Benne nyertük el vére által a megváltást, *

bűneink bocsánatát,

kegyelme bőségének arányában, †

amelyet gazdagon árasztott reánk *

minden bölcsességgel és okossággal.

Tudtunkra adta jóságos tetszése szerint *

akaratának titkos végzését:

Elhatározta ugyanis, *

hogy amikor eljön az idők teljessége,

Krisztusban mint főben újra egyesít mindent, *

ami van a mennyben és a földön.

Te vagy a nyáj pásztora, a főapostol; te kaptad a mennyek országa kulcsait.

RÖVID OLVASMÁNY

1 Kor 15, 3-5. 8

Elsősorban azt hagytam rátok, amit magam is kaptam: Krisztus meghalt bűneinkért, az Írás szerint, eltemették, és harmadnap feltámadt, ismét az Írás szerint. Megjelent Péternek, majd a tizenkettőnek. Utánuk pedig megjelent nekem is.

RÖVID VÁLASZOS ÉNEK

Az apostolok * Bátran hirdették az Isten szavát. Az apostolok.

Nagy erővel tanúsították Jézus Krisztus feltámadását. * Bátran hirdették az Isten szavát. Dicsőség az Atyának. Az apostolok.

EVANGÉLIUMI KANTIKUM

Magnificat-ant. Péter apostol és Pál, a népek tanítója törvényeidre tanítottak minket, Urunk.

FOHÁSZOK

Bizalommal kérjük Krisztust, aki Egyházát az apostolok és próféták sziklaalapjára építette:

Segítsd népedet, Urunk!

Te, aki hívtad Simont, a halászt, hogy emberek halászává legyen,

hívj szünet nélkül munkásokat, hogy üdvözüljön a népek sokasága!

Te, aki parancsoltál a tenger viharának, hogy a tanítványok hajója el ne süllyedjen,

védd meg Egyházadat a viharok pusztításától, és erősítsd meg a Szentatyát!

Te, aki feltámadásod után Péter köré gyűjtötted szétszóródott nyájadat,

jó Pásztorként gyűjts minden népet egyetlen akolba!

Te, aki Pál apostolt küldted a pogány népek megtérítésére,

add, hogy az evangélium örömhíre eljusson minden teremtményhez!

Te Egyházadra bíztad a mennyek országának kulcsait,

nyisd ki az ég kapuit mindazoknak, akik itt a földön irgalmadban reménykedtek!

Mi Atyánk.

KÖNYÖRGÉS

Istenünk, te Péter és Pál apostol ünnepével áldott szent örömet adtál a mai napon. Engedd, hogy Egyházad mindenben kövesse azok tanítását, akik első hirdetői voltak keresztény hitünknek. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky