## 2025. szeptember 14.

## A SZENT KERESZT FELMAGASZTALÁSA
ünnep

I. Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Királyi zászló jár elöl,

keresztfa titka tündököl,

hol megfeszítve haldokolt,

ki minden testet alkotott.

Kegyetlen lándzsa verte át

gonosz vasával oldalát,

belőle víz és vér ömölt,

mely szennyet, vétket eltörölt.

Rajtad tündöklik, drága fa,

királyi vérnek bíbora;

ó, választott jeles faág,

ki szent testét karoltad át!

Világ bűnének zálogát

te hordtad értünk, boldog ág;

a mérleg voltál, s rajt e test

pokolra-süllyedőt emelt.

Köszöntünk, oltár s áldozat,

hol szenvedésből fény fakadt,

az élet rajtad halni szállt,

s megtörte holta a halált.

Kereszt, üdvöz légy, szent remény!

A győzelemnek ünnepén,

növeld a jók kegyelmeit,

és oldd a bűnös vétkeit.

Szentháromság, dicsérjenek,

üdvösség kútja, mindenek;

s kiket megvált a szent kereszt,

kegyelmed mindig óvja meg. Ámen.

ZSOLTÁROZÁS

A megfeszített Krisztus feltámadt a halálból, és megváltott minket, alleluja.
147, 1-11 (146). zsoltár
Az Úr hatalma és jósága

Áldjátok az Urat, mert jó dicsérni őt, *

Istenünknek kedves a dicséret.

Újra fölépíti Jeruzsálemet az Úr, *

Izrael szétszórt fiait egybegyűjti.

Meggyógyítja a megtört szívűeket, *

és sebeiket bekötözi.

A csillagokat számon tartja, *

és nevén szólítja valamennyit.

Nagy a mi Urunk, nagy az ő ereje, *

bölcsességének nincs határa.

A szelídeket magához emeli, *

de porig alázza a bűnösöket.

Énekeljetek az Úrnak hálaéneket, *

muzsikáljatok Istenünknek zengő hárfán.

Ő borítja felhővel az eget, *

és ő hullat a földre esőt.

Ő sarjaszt füvet a hegyeken, *

és eledelt az ember barmainak.

Ő ad az állatoknak eledelt, *

a hollófiaknak is, mikor hozzá sírnak.

Nem a paripák erejében telik kedve; *

és nem a harcosok izmaiban leli örömét.

Az istenfélők kedvesek az Úrnak, *

azok, akik irgalmában bíznak.

A megfeszített Krisztus feltámadt a halálból, és megváltott minket, alleluja.
A mennyei Jeruzsálem közepén az élet fája áll, levelei a népek gyógyulására szolgálnak, alleluja.
147, 12-20 (147). zsoltár
Jeruzsálem megújul
Gyere, megmutatom neked a menyasszonyt, a Bárány jegyesét (Jel 21, 9).

Dicsérd, Jeruzsálem, az Urat, *

Istenedet magasztald, Sion!

Mert erőssé tette kapuid zárát, *

és fiaidat megáldja benned.

Határaidon ő ad békét, *

és jóllakat kövér búzával.

Elküldi szavát a földre, *

gyorsan fut az ő igéje.

Gyapjúként teríti szét a havat, *

és mint a hamut, úgy szórja a zúzmarát.

Jegét hullatja, mint a morzsát; *

ki bírná elviselni annak hidegét?

De kibocsátja igéjét, és szétolvasztja mindezt, *

lehelete ráfúj, és a vizek árja zúg.

Igéjét Jákobnak hirdeti, *

törvényét és végzéseit Izrael népének.

Egyetlen néppel sem bánt így, *

végzéseit nem fedte fel senki másnak!

A mennyei Jeruzsálem közepén az élet fája áll, levelei a népek gyógyulására szolgálnak, alleluja.
Nekünk Urunk, Jézus Krisztus keresztjével kell dicsekednünk.
Kantikum – Fil 2, 6-11
Ének Krisztusról, Isten Szolgájáról

Jézus Krisztus, isteni mivoltában, †

Istennel való egyenlőségét nem tartotta olyan dolognak, *

amelyhez mint zsákmányhoz ragaszkodjék,

hanem szolgai alakot öltve kiüresítette önmagát, †

az emberekhez lett hasonló, *

külsejében olyan volt, mint egy ember.

Megalázta önmagát, †

engedelmes lett a halálig, *

mégpedig a kereszthalálig.

Ezért Isten felmagasztalta őt, †

és olyan nevet adott neki, *

amely felségesebb minden névnél,

hogy Jézus nevére hajoljon meg minden térd *

a mennyben, a földön és az alvilágban,

és minden nyelv hirdesse az Atyaisten dicsőségére, *

hogy Jézus Krisztus az Úr.

Nekünk Urunk, Jézus Krisztus keresztjével kell dicsekednünk.

RÖVID OLVASMÁNY

1 Kor 1, 23-24

A megfeszített Krisztust hirdetjük. Ő a zsidóknak ugyan botrány, a pogányoknak meg balgaság, a meghívottaknak azonban, akár zsidók, akár görögök: Krisztus Isten ereje és Isten bölcsessége.

RÖVID VÁLASZOS ÉNEK

Ez a jel lesz az égen, * Amikor eljön az Úr. Ez a jel.

Emeljétek föl fejeteket, mert elérkezett megváltástok ideje. * Amikor eljön az Úr. Dicsőség az Atyának. Ez a jel.

EVANGÉLIUMI KANTIKUM

Magnificat-ant. A Messiásnak szenvednie kellett és feltámadnia a halálból, hogy bemehessen dicsőségébe.

FOHÁSZOK

Kérjük bizalommal Megváltónkat, aki a kereszten váltott meg minket:

Szent kereszted által végy fel országodba!

Krisztus, te kiüresítetted önmagadat, felvetted a szolga alakját, és hasonlóvá lettél az emberekhez,

engedd, hogy Egyházad tagjai kövessék alázatosságodat!

Krisztus, te megaláztad magad, engedelmes lettél a halálig, mégpedig a kereszthalálig,

adj szolgáidnak engedelmes szívet és türelmet!

Krisztus, akit Isten felmagasztalt, és olyan nevet kaptál, amely fölségesebb minden névnél;

engedd, hogy híveid mindvégig állhatatosak maradjanak!

Krisztus, nevedre minden térd meghajol a mennyben, a földön és az alvilágban;

önts szeretetet az emberekbe, hogy békés szívvel imádjanak téged!

Krisztus, téged Úrnak hirdet minden nyelv az Atyaisten dicsőségére,

fogadd be elhunyt testvéreinket az örök boldogság honába!

Mi Atyánk.

KÖNYÖRGÉS

Istenünk, te azt akartad, hogy egyszülött Fiad a kereszten váltsa meg az emberiséget. Add, hogy mi, akik megismertük szeretetének titkát itt a földön, elnyerjük az üdvösséget a mennyben. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky