## 2025. július 24.

## Árpád-házi Szent Kinga szűz
emléknap

IV. Béla és Laszkarisz Mária legidősebb leánya. Boldog Jolán, Boldog Konstancia és Szent Margit nővére. 1224. március 4-én született. Már szüzességi fogadalmat tett, amikor szülei államérdekre hivatkozva 1239-ben eljegyezték Boleszláv krakkói herceggel. Hatására férje szintén örök tisztaságot fogadott a krakkói székesegyházban, a nép ezért „Szemérmes Boleszlávnak” nevezte el. Élete királynéként is imádságban és a szegények, betegek ápolásában telt el. Férje halála (1279. december 7.) után az ószandeci (Krakkótól délkeletre) klarisszák közé lépett, és ott is halt meg, mint főnöknő, 1292. július 24-én. Sírja búcsújáróhely lett. VIII. Sándor pápa avatta boldoggá (1690-ben), XII. Ince 1695-ben Lengyelország védőszentjei közé iktatta, XI. Kelemen pedig 1715-ben Lengyelország és Litvánia védőszentjévé nyilvánította. Szent II. János Pál pápa 1999-ben szentté avatta.

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Már kél a fénynek csillaga:

esengve kérjük az Urat,

járjon ma mindenütt velünk,

ne rontsa ártás életünk.

Nyelvünket fogja fékre ma:

ne szóljon rút perek szava;

szemünket védőn óvja meg:

a hívságot ne lássa meg!

Lakjék szívünkben tisztaság,

távozzék minden dőreség;

a testnek dölyfét törje meg

étel- s italban hősi fék,

hogy majd a nap ha távozott,

s az óra újra éjt hozott,

lemondásunk szent éneke

legyen az Úr dicsérete.

Dicsérjük az örök Atyát,

dicsérjük egyszülött Fiát

s a Lelket, a Vigasztalót,

most és örök időkön át! Ámen.

ZSOLTÁROZÁS

Hadd halljam minden reggel, hogy jóságos vagy, Uram!
143 (142). zsoltár, 1-11
Imádság megpróbáltatások idején
Az embert nem a törvény szerinti tettek teszik igazzá, hanem a Jézus Krisztusba vetett hit (Gal 2, 16).

Hallgasd meg, Uram, imádságomat, †

te hűséges vagy, figyelj könyörgő szavamra, *

igazságos vagy, hallgass meg engem!

Ne szállj perbe szolgáddal, *

színed előtt egy élő sem mondható igaznak.

Az ellenség üldözőbe vett, †

életemet a földre tiporja, *

sötétségbe taszít, mint a régen megholtakat.

Egészen elcsügged a lelkem, *

és a szívem is megdermed bennem.

A régmúlt napokra emlékezem, †

végiggondolom minden tettedet, *

elmélkedem azon, amit kezed művelt.

Kezemet feléd tárom, *

mint a kiszikkadt föld, lelkem utánad eped.

Siess, hallgass meg, Uram, *

már a lelkem is eleped.

Ne rejtsd el előlem arcodat, *

nehogy olyan legyek, mint akik a sírba szállnak.

Hadd halljam minden reggel, hogy jóságos vagy, *

mert csak benned bízom.

Mutasd meg, melyik úton járjak, *

mert hozzád vágyódik a lelkem.

Ellenségeimtől ments meg, Uram, *

nálad keresek oltalmat.

Taníts meg akaratod teljesítésére, †

mert te vagy az én Istenem. *

Jó lelked vezessen az egyenes úton.

Neved miatt, Uram, életemet tartsd meg, *

gyötrelmeimből a te igazságod szerint vezess ki engem!

Hadd halljam minden reggel, hogy jóságos vagy, Uram!
Az Úr elárasztja Jeruzsálemet békességgel, mint folyammal.
Kantikum – Iz 66, 10-14a
Vigasztalódás és öröm a szent városban
A szabad asszony a magasságbeli Jeruzsálemet jelenti: ez a mi anyánk (Gal 4, 26).

Örvendjetek Jeruzsálemmel, és ujjongjatok benne, *

mind, akik őt szeretitek!

Nagy örömmel örvendezzetek vele, †

mind, akik őt gyászoltátok, *

hogy vigasztalásának tejével jóllakjatok,

hogy elteljetek gyönyörűséggel, *

dicsőségének gazdagságából.

Mert azt mondja az Úr: †

„Íme, én elárasztom őt *

a békességgel, mint folyammal;

és rázúdítom, mint valami hegyi patakot, *

a nemzetek dicsőségét, hogy élvezzétek.

Ölben hordoznak majd titeket, *

és térden ringatva becézgetnek;

és mint akit szülőanyja becézget, †

úgy vigasztallak én titeket; *

Jeruzsálemben találtok vigaszt!”

Ezt látva, örvendezik szívetek, *

és mint a fű, csontotok is új életre sarjad!

Az Úr elárasztja Jeruzsálemet békességgel, mint folyammal.
Istenünket magasztalni gyönyörűség.
147, 1-11 (146). zsoltár
Az Úr hatalma és jósága

Áldjátok az Urat, mert jó dicsérni őt, *

Istenünknek kedves a dicséret.

Újra fölépíti Jeruzsálemet az Úr, *

Izrael szétszórt fiait egybegyűjti.

Meggyógyítja a megtört szívűeket, *

és sebeiket bekötözi.

A csillagokat számon tartja, *

és nevén szólítja valamennyit.

Nagy a mi Urunk, nagy az ő ereje, *

bölcsességének nincs határa.

A szelídeket magához emeli, *

de porig alázza a bűnösöket.

Énekeljetek az Úrnak hálaéneket, *

muzsikáljatok Istenünknek zengő hárfán.

Ő borítja felhővel az eget, *

és ő hullat a földre esőt.

Ő sarjaszt füvet a hegyeken, *

és eledelt az ember barmainak.

Ő ad az állatoknak eledelt, *

a hollófiaknak is, mikor hozzá sírnak.

Nem a paripák erejében telik kedve; *

és nem a harcosok izmaiban leli örömét.

Az istenfélők kedvesek az Úrnak, *

azok, akik irgalmában bíznak.

Istenünket magasztalni gyönyörűség.

RÖVID OLVASMÁNY

Róm 8, 18-21

Ennek az életnek a szenvedései nem mérhetők az eljövendő dicsőséghez, amely megnyilvánul rajtunk. Maga a természet sóvárogva várja Isten fiainak megnyilvánulását. A természet ugyanis mulandóságnak van alávetve, nem mert akarja, hanem amiatt, aki abban a reményben vetette alá, hogy a mulandóság szolgai állapotából majd felszabadul az Isten fiainak dicsőséges szabadságára.

RÖVID VÁLASZOS ÉNEK

Hajnalig, Uram, * Rólad elmélkedem. Hajnalig.

Mivel védelmezőm lettél. * Rólad elmélkedem. Dicsőség az Atyának. Hajnalig.

EVANGÉLIUMI KANTIKUM

Benedictus-ant. Tanítsd népedet az üdvösség ismeretére, Uram, és bocsásd meg bűneinket!

FOHÁSZOK

Magasztaljuk Istent, akitől népének üdvössége származik, és mondjuk:

Urunk, te vagy az életünk!

Áldott vagy, Urunk, Jézus Krisztus Atyja, aki nagy irgalmaddal élő reménységre újjáteremtettél bennünket

Jézus Krisztusnak a halálból való feltámadása által!

Aki a képedre és hasonlatosságodra teremtett embert Jézus Krisztusban újjáalkottad,

tégy bennünket Fiadhoz hasonlóvá!

Irigységtől és gyűlölettől megsebzett szívünket

áraszd el a Szentlélek ajándékával, a szeretettel!

Adj a mai napon a munkásoknak munkát, az éhezőknek kenyeret, a szomorúaknak örömet,

és minden embernek kegyelmet és üdvösséget!

Mi Atyánk.

KÖNYÖRGÉS

Istenünk, te megismertetted Szent Kingával a kegyelmi élet édességét, és arra indítottad, hogy szüzességét a házasságban is megőrizze. Add, kérünk, hogy közbenjárására mindenkor tiszta élettel szolgáljunk neked, és őt követve mi is örvendező lélekkel jussunk el hozzád. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

A MKPK jóváhagyásával, 2013

© 1999-2024 J. Vidéky